Газета Норма маслахатчи / 2016 год / № 35 / АвтоНорма\n– «Йўл ҳаракати хавфсизлиги тўғрисида»ги Қонунни амалга ошириш доирасида Вазирлар Маҳкамасининг 24.12.2015 йилдаги 370-сон қарори билан янги таҳрирдаги Йўл ҳаракати қоидалари (ЙҲҚ) тасдиқланди.\nУларга кўра, масалан:\nҳайдовчи мототранспортда ҳаракатланаётганда мотошлем кийиши шарт;\nсутканинг қоронғи вақтида ҳайдовчи транспортни жадал таъмирлаш учун қатнов йўлига чиқишдан олдин нур қайтаргичли махсус жилет кийиб олишга мажбур;\nйўлнинг қатнов қисмида, шунингдек пиёдалар ўтиш жойларида ҳаракатланаётган пиёдаларга телефондан фойдаланиш, ўқиш, радио-, аудиомаҳсулотларни эшитиш, эътиборни чалғитадиган бошқа электрон воситалардан фойдаланиш тақиқланади.\nЙўл-транспорт ҳодисалари статистикасидан кўринишича, уларнинг 54%дан ортиғини пиёдаларни уриб юбориш ҳолатлари ташкил этади. Бунинг асосий сабаблари – пиёдаларнинг йўл белгилари, чизиқлари талабларини писанд қилмаслиги, рухсат берилмаган қатнов қисмида туриши, эътиборсизлиги ва эҳтиёт чораларига амал қилмаслигида.\n2014 йил давомида 506 та пиёдаларни уриб юбориш ҳолатида айни пиёдаларнинг хатти-ҳаракатлари ЙТҲга олиб келганлиги тан олинган, бунинг натижасида 100 дан ортиқ киши ҳалок бўлган, 431 киши эса жароҳатланган. 2015 йилда ҳам шунга ўхшаш манзара кузатилган. Кишилар онгига ўтириб қолган «транспорт воситасининг ҳайдовчиси доим айбдор бўлади» деган фикрдан воз кечиш зарур.\nПиёдалар йўлнинг қатнов қисмида телефонлар, компьютер, аудио-, видеотехникадан фойдаланишлари оддий ҳолга айланиб бормоқда. Бу айниқса ёш авлодга тааллуқли. Бундай хатти-ҳаракатлар йўл ҳаракати хавфсизлигига, инсонларнинг ҳаёти ва соғлиғига хавф туғдиради.\nЙўловчи транспорти иштирокидаги йўл ҳодисаларининг олдини олишга оид хорижий амалиётни ўрганиш натижасида йўловчиларни ташувчи автобуслар, йўналишли таксилар, шунингдек мотоцикллар ва мопедларга сутканинг кундузги вақтида фараларни мажбурий ёқиш талаби қўйилди.\nҚабул қилинган ЙҲҚни ҳисобга олган ҳолда Маъмурий жавобгарлик тўғрисидаги кодекс меъёрларини такомиллаштириш мақсадида Парламент қуйи палатасининг бир гуруҳ депутатлари «Ўзбекистон Республикасининг Маъмурий жавобгарлик тўғрисидаги кодексига ўзгартиришлар ва қўшимчалар киритиш тўғрисида»ги қонун лойиҳасини тайёрладилар.\nҲужжатда мотошлемлардан фойдаланиш қоидаларига риоя этмаганлик; нур қайтаргичли махсус жилет билан бут қилиб қўйилмаган транспортни бошқарганлик; йўлнинг қатнов қисмида, шунингдек пиёдалар ўтиш жойларида ҳаракатланаётган пиёдаларнинг телефондан, бошқа электрон воситалардан фойдалангани, видео-, аудиомаҳсулотларни эшитгани, китоб ёки даврий матбуот ўқигани учун маъмурий таъсир чоралари назарда тутилган.\nБундай меъёрларнинг киритилиши йўл ҳаракати қатнашчиларининг жавобгарлигини оширади, йўллардаги ҳуқуқбузарликларнинг олдини олишга ҳамда ЙТҲ оғирлиги ва сонини камайтиришга имкон беради.


Вазир биринчи ўринбосарининг буйруғи\nЎзбекистон мустақиллигининг 25 йиллик байрами арафасида мамлакатдаги ўрта махсус, касб-ҳунар таълими муассасаларида хавфсизлик чоралари кучайтирилди. Бу чоралар Ўзбекистон Олий ва ўрта махсус таълим вазирлигининг 19 августда чиқарган буйруғига асосан амалга оширилмоқда.\nОлий ва ўрта таълим вазирининг биринчи ўринбосари Умид Салимов имзоси билан кучга кирган ушбу буйруққа кўра, мамлакатдаги барча “таълим муассасалари ҳамда ўқувчилар турар жойларида раҳбар ходимларнинг куну-тун навбатчилиги” ташкил этилди.\nБуйруқда 20 августдан бошлаб йўлга қўйилган “куну тун” навбатчиликка 5 сентябргача риоя қилиш зарурлиги алоҳида таъкидланади.\nШунингдек, таълим муассасаларига “умумий вазиятни акс эттирувчи журналлар юритиш” буюрилган.\nАйни пайтда вазирлик ўқув муассисаларига Ўзбекистон мустақиллигининг 25 йиллик байрами муносабати билан ўтказиладиган оммавий тадбирлар дастурини "жойлардаги ички ишлар идоралари ходимлари билан келишилган ҳолда тасдиқлаш ва мазкур тадбирларда уларнинг вакиллари иштирокини таъминлаш"ни топширган.\nБуйруқдан қандай мақсад кўзлангани изоҳланмаган.\nОзодлик суҳбатлашган таълим расмийлари ҳам хавфсизлик чоралари нима мақсадда олинаётганини тушунтира олишмади.\nБундай чора-тадбирларнинг ҳар йили қўлланилишини таъкидладлаган бир нечта вилоятдаги касб-ҳунар коллежлари ва лицейлар раҳбарлари вазирлик чиқарган буйруқ асосида янги ўқув йилига тайёргарлик ишлари ниҳоясига етаётганини маълум қилдилар.\nУларга кўра, муассасада ўқитувчи, тарбияловчи ва ички ишлар ходимларидан иборат 24 соатлик навбатчилик йўлга қўйилган.\nТаълим вазирлиги буйруғига мувофиқ, ўқув муассасалари ва ўқувчилар турар жойларига “бегона шахсларни ҳамда бегона транспорт воситаларининг киришини қатъиян тақиқланган".\n2016/2017 ўқув йилидан бошлаб ўрта-махсус, касб-ҳунар маълими тизимида таълим масканлари сони 1585 тани ташкил этади.\nРасман 31 август куни нишонланиладиган Мустақиллик байрами олдидан мамлакат бўйлаб хавфсизлик чоралари кучайтирилмоқда.\nМазкур тадбирлар доирасида Тошкент Қирғизистон билан ўзаро чегарасини бир томонлама қарор билан вақтинча ëпиб қўйди.


7 сабаб: Сизни семиришга нима мажбур қилмоқда?\n00:42 / 22.09.2017\nЯқин-яқингача ортиқча вазн муаммоси фақатгина америкаликларнинг жиддий муаммоси эди, ҳозир эса бу дунё миқёсидаги муаммога айланди. Нима учун одамлар тезкор суръатларда вазн тўпламоқда? Сабаб кўп, лекин асосийлари еттита. Уларни бартараф қилинг - шунда саноқли кунларда қоматингиз чиройли бўлади.\nКенг тарқалган фикрга қарши ўлароқ, парҳез озишга ёрдам бермайди. Умуман олганда, овқатни ўтказиб юбориш - вазн ташлашнинг самарасиз усули. Journal of Nutritional Biochemistry журналида чоп этилган тадқиқотга кўра, овқатни вақтинчалик чеклаш метаболизмнинг ўзгаришига сабаб бўлади. Қисқаси, тушликни ўтказиб юбориб, семизлик сари қадам ташлаган бўласиз.\nНонушта - кун давомидаги энг муҳим таомланиш вақти экани ҳақида эшитгандирсиз? Хуллас, буни ҳақиқат деб қабул қилиш вақти келди. Бўтқалар, апельсин шарбати ва сархил мевалар куннинг мукаммал бошланиши бўлади. Бундай нонушта бирйўла метаболизмни ҳам мустаҳкамлайди.\nУмуман олганда, меъёрдан кўп ухлаш ҳам организмга салбий таъсир кўрсатади. Сабаби оддий: уйқу етишмаслиги ҳам, унинг меъёрдан кўплиги ҳам метаболизмнинг секинлашувига олиб келади. Катта ёшли одам кунига 7-9 соат ухлаши зарур.\nОрганизмингизнинг барча ҳужайралари нормал ишлаши учун уларга сув керак. Сувсизликнинг енгил даражасида тана 3 фоизга камроқ ёғ ажрата бошлайди. Сув ичишни ёқтирмайсизми? Кўк чой ичинг. Бир пиёла кўк чой метаболизмни 3 соатга тезлаштиради.\nСпорт ва дангасалик\nМетаболик жараёнлар спорт машқлари тугагандан кейин ишга тушади. Таъсири деярли икки кунгача сақланиб қолади - демак, катта ёшли одам ҳафтада уч марта албатта залга чиқиши керак. Мушак массаси тўплами ҳам ижобий таъсир кўрсатади: мушаклар доимий энергетик қувватни талаб қилади, бу эса организмни моддалар алмашинувини тезлаштиришга мажбур қилади.\nСтресс таъсири остида семириш\nБиринчидан, ҳатто енгил стресс ҳам организмингизни секинлашишга мажбур қилади. Иккинчидан, миянинг асабий зўриқишидан оддий усулда халос бўлиш мумкин: сизни ширинлик ейишга мажбур қилиш. Албатта, бу билан стрессдан буткул қутулиб бўлмайди, бироқ бу жараённи бошқариш имкони пайдо бўлади. Ишонмасангиз, синаб кўринг - ёрдам беради.\nНима учундир кўпчилик сут маҳсулотларидан воз кечиш озишга ёрдам беради деб ўйлайди. Сут ҳақиқатда ёғли, лекин шуни деб ундан тўлиқ воз кечиш керак эмас. Гап шундаки, сут маҳсулотлари организмни керакли миқдордаги кальций билан таъминлайди. Ёғ ҳужайраларида кальций қанча кўп бўлса, организм шунча кўп ёғни парчалайди.


Таълим ислоҳотлари: анъанавий ёки онлайн – қай бири афзал? - UzAnalytics\nСурат манбаси: tutorbin.com\nМуаллиф: Азамат Шарипов – Ўзбекистон Фанлар академияси ҳузуридаги Ўзбекистоннинг энг янги тарихи масалалари бўйича Мувофиқлаштирувчи-методик марказининг таянч докторанти\n2020 йилнинг баҳорида бутун жаҳонда таълим тизими кескин ўзгаришларга юз тутди. Фарзандлари масофавий ўқишга ўтган ота-оналар ҳам тизим билан бирга турли ноқулайликлар ва унинг натижасидаги тушкунликни бошдан кечиришди. Тадқиқотларга кўра, карантин пайтида ўқитувчиларнинг 84 фоизи, ўқувчи ва талабаларнинг 73 фоизи ҳамда ота-оналарнинг 68 фоизи онлайн таълим туфайли стрессдан азият чеккан. Мактаблар ҳам, университетлар ҳам онлайн ўқитишга тўлиқ тайёр бўлмагани учун таълим шакли ўзгариши фавқулодда кўплаб муаммоларга сабаб бўлди.\nАммо бунинг ижобий томонлари ҳам борлигини тан олиш лозим. Жаҳондаги энг нуфузли университетларнинг профессорлари, турли мамлакатлардаги таниқли ўқитувчиларнинг ижодий ва касбий салоҳияти онлайн таълим ривожига сафарбар қилинди. Айтиш мумкинки, халқаро илмий ҳамжамият ҳеч қачон масофадан ўқитишнинг самарали моделларини ишлаб чиқиш учун ҳозиргидек кўп куч сарфламаган. Гарчи, бу масала ўтган асрнинг 80- йилларидан эътиборан, кун тартибида бўлиб келаётган бўлса-да.\nМаълумки, пандемиядан олдин ҳам жаҳон EdTech бозори фаол ўсиш кўрсаткичларига эга эди. Айрим прогнозларга кўра, 2025 йилга келиб, онлайн таълим инвестициялари ҳажми 350 миллиард долларга етиши керак эди, бироқ, ҳозир бу кўрсаткич анча юқорилади ва $1 триллион долларга етиши мумкинлиги айтилмоқда. Биз мазкур тадқиқотга тайёргарлик кўриш асносида онлайн таълим ҳақидаги кенг тарқалган стереотипларни ўрганиб чиқиб, қайси бири оқилона, қайси бири хато эканлигини аниқлашга ҳаракат қилдик.\nЭнг аввало, бизни талабалар ва олий таълим муассасалари профессор ўқитувчиларининг қандай онлайн платформалардан фойдаланиши қизиқтирди. Пойтахт ва вилоятлардаги айрим олий таълим муассасалари талабалари ва профессор ўқитувчиларидан бу хусусда сўрадик. Уларнинг 80 фоизи (жами 5 ОТМ, 350 нафар иштирокчи) Zoomда ёки телеграм тармоғи орқали дарс ўтганлигини айтди. Иштирокчиларнинг 20 фоизи бутун жаҳонда онлайн таълим учун фойдаланилаётган Moodle, eСlass, Google Classroom ҳамда онлайн курслари билан танилган Coursera, EdX, Udacity, Udemy каби платформаларни билишини айтди. Бизнингча, муаммо шу ердан бошланади, биз Ўзбекистонда онлайн таълимга ўтар эканмиз, энг аввало, ушбу шаклдаги таълим платформалари ва бу бўйича жаҳон тажрибасини ўрганиш зарурати бор.\nТаълимнинг қайси шакли самаралироқ?\nОнлайн ва анъанавий машғулотларни қарама-қарши қўйиш одат тусига кириб қолган. Сўнгги ўн йилликларда олимлар қайси формат яхшироқ эканлигини аниқлашга бир неча бор уринишди. Натижада, биз онлайн ўқишнинг анъанавийдан кўра самаралироқ эканлигини тасдиқловчи юзлаб тадқиқотларни топишимиз мумкин бўлди ва шу билан бирга, бунинг аксини ҳам кўрсатадиган кўплаб илмий тадқиқотлар мавжуд. Бизнингча, онлайн ва офлайн ўқишни таққослаш нотўғри. Иккала формат ҳам ўз хусусиятларига эга. Шубҳасиз, афзалликлари ҳам бор, уларнинг ҳар бири алоҳида ҳолатлар учун самарадордир. Одатда, натижа контекст, мавзу, ўқув мақсадлари, ўқувчининг шахсий хусусиятлари, таълим маҳсулотини амалга ошириш сифати ва бошқа бир қатор омилларга боғлиқ”.\nОнлайн таълим бозори жуда хилма-хил. Бу – очиқ онлайн курслар (Coursera, EdX, Udacity, Udemy), умумий таълим платформалари, b2b ечимлари (биринчи навбатда ҳар хил LMS), таълим учун мобил иловалар ва компьютер ўйинлари, видеоконференцалоқа воситалари, ўқитувчилар билан виртуал дарслар ва бошқалардир. “Қай бири самаралироқ?”, деган савол эса кўпинча, аҳамиятли эмас. Бунда платформалар имкониятларини тушуниш муҳимроқ. Энг яхши натижага эришиш учун формат ва воситаларни тўғри бирлаштириш кўникмаларига эга бўлиш зарур.\nПандемиянинг биринчи тўлқинидан сўнг жаҳондаги етакчи университетлар аралаш дарсларни жорий этиш режаларини ишлаб чиқди ва амалиётга жорий қилди. Чунки, классик дарслар онлайн-платформада ишлаш билан тўлдирилади. Бу қарорга келишга нафақат пандемиянинг давом этишига тайёргарлик кўриш зарурати, балки объектив сабаблар ҳам туртки бўлди. Хусусан, Қўшма Штатларда ўтказилган сўров натижаларига кўра, талабаларнинг 81 фоизи ёрдамчи рақамли қурилмалардан фойдаланиш таълим сифати ва академик кўрсаткичларни сезиларли даражада яхшилайди, деб ҳисоблайди.\nКелажакда онлайн таълим анъанавий таълим шакли билан алмаштириладими?\nЭнг аввало, айтиш мумкинки, онлайн таълим шакли қарийб уч минг йиллик тарихга эга бўлган анъанавий таълим шаклини яқин юз йилликда ҳеч қачон сиқиб чиқара олмаса керак. Онлайн таълим анъанавий таълимни тўлдирувчи, унинг самарадорлигини янада оширувчи бир восита бўлиб қолади. Ҳаётимиз давомида биз янги билим ва кўникмаларни мунтазам ўзлаштиришимиз керак, таълим учун ажратган муайян давримизда эса бунга эришиб бўлмайди, албатта. Шунинг учун ишлаш ва яшаш учун қулайлик яратиш мақсадида кечадиган бошқа ҳаракатларимиз давомида ҳам биз таълим олишни давом эттирамиз, мана шу вазиятда онлайн ўқитиш жуда муҳим воситага айланмоқда. Масофавий формат малака ошириш, ўзига хос тор кўникмаларни ривожлантириш, янги дастурлар ва рақамли воситалар билан танишиш учун жуда ҳам қулай воситадир. Пандемия даврида махсус кўникмаларнинг тез ривожланиши кузатилди, жамиятнинг барча қатламлари қандайдир янги кўникмани ўрганишга интилди. Udemy глобал таълим платформаси вакиллари пандемиянинг биринчи тўлқинида Zoom орқали видеоконференцалоқа ўтказиш ва виртуал жамоани бошқариш бўйича дарслар энг оммабоп курслардан бири бўлганини таъкидлашади.\nОнлайн таълимнинг афзалликлари ҳақида қанча кўп гапирсак ҳам, унутмаслик керакки, кўпгина мутахассисликлар фундаментал билимларни талаб қилади. Уларни ўрганиш учун кўпинча, мураккаб илмий-техник базадан фойдаланилади. Дипломини масофадан туриб ўқиш натижасида олган шифокорга бориб, даволанишни ҳеч ким хоҳламаслиги тайин, ҳатто у энг замонавий симуляторларда ўқиган бўлса ҳам. Бундан ташқари, классик таълимнинг, шубҳасиз, афзаллиги бор, бунда энг муҳим жиҳат – иштирокчиларнинг жонли алоқаси, юзма-юз мулоқот. Замонавий технологиялар ҳақиқий “мавжудлик ҳисси” ни яратиш имкониятига эга эмас. Ўқитувчининг харизми, оғзаки мулоқот, синфдаги муҳит ўқув жараёнида илҳом беради ва бу таълим сифатига энг кўп таъсир қиладиган омиллардан биридир.\nБиз юқорида, асосан, олий таълим муассасаларида онлайн таълим бериш муаммолари ҳақида гапирдик. Бироқ пандемия шароитида мактаблардаги онлайн таълим ҳам алоҳида мавзудир. Ва онлайн таълимнинг бу соҳада бир қатор психологик муаммолари мавжуд. Болалар учун онлайн таълим қийинчилик туғдиради. Чунки, бола қанчалик ёш бўлса, ўқитувчи ва синфдошлари билан мулоқотга шунчалик муҳтождир. У дарсларни ҳаракатлар, эмоциялар, жисмоний машқлар орқали ўрганади. Айниқса, бошланғич мактаб ўқувчиларини “масофа”га ўтказиш энг муаммоли масаладир. Мактаблар иккинчи карантинга кўпроқ тайёргарлик кўришига қарамай, бошланғич мактабларда онлайн таълим тўлиқ сифатга яқинлашиши эҳтимолдан йироқ, чунки, бола учун қулай таълим муҳити жонли мулоқотни талаб қилади.\nҚулайлик ва арзон нарх – онлайн ўқишнинг асосий афзалликлари\nИсталган вақтда ва жаҳоннинг исталган жойида туриб ўқиш имконияти онлайн таълимнинг энг афзал жиҳатларидан биридир. Карантин даврида эса у ҳақиқий маънода қутқарувчи вазифасини бажарди. Таълимнинг бу шакли яна бир жиҳати билан қулай – у арзондир. Масофавий ўқишга ўтиб, кўплаб мактаблар ўқитувчилари кутилмаган таъсирни пайқашди: кўпчилик ўқувчиларнинг кўрсаткичлари ёмонлашган бўлса, баъзилари, аксинча, ютуқларга эришди. Кўриниб турибдики, форматнинг тубдан ўзгариши, одатий ўрганишнинг тўхтаб қолганлиги шароитида ҳам яхши натижаларга эга бўлиш мумкин. Яна бир жиҳат, сиз ўз хоҳишингиз ва ўзингизга қулай вақтда Интернет орқали ўқишингиз мумкин. Исталган вақтда ўрганилган мавзуларга қайтиш, мураккаб мавзуда тўхтаб қолиш ва аллақачон таниш бўлган материаллардан тез ўтиб кетиш қобилияти туфайли талабалар классик форматга қараганда 25-60% камроқ вақт ўрганадилар.\nШу билан бирга, онлайн таълимнинг арзонлиги ва фойдаланиш учун қулайлигининг салбий томони ҳам бор. Статистик маълумотларга кўра, онлайн-платформаларда рўйхатдан ўтганларнинг ярмидан кўпи ҳеч қачон машғулотни бошламайди ва бошлаганлар орасида фойдаланувчиларнинг атиги 20-60 фоизи охиригача етиб боради. Классик курсларда ўқишни муваффақиятли тамомлаган талабалар фоизи анча юқори. Онлайн ўқитиш унчалик мослаштирилмаган, уни эътиборсиз қолдириш осонроқ, чунки, талаба натижа учун фақатгина ўзи жавобгардир ва ўқишни ҳар доим “кейинроққа” кечиктириш мумкин.\nОнлайн таълим меҳнат бозорида фарқланадими?\nАлбатта, агар бакалавр ёки магистр каби фундаментал таълим ҳақида гапирадиган бўлсак, анъанавий дипломнинг иш берувчи назарида ҳали ҳам тенгги йўқ. Агар биз қўшимча таълим дастурлари ҳақида сўз юритсак, тугалланган онлайн курс ҳақида гапириш, албатта, резюмени бузмайди. Чет тилларини ўрганиш, янги дастур ва платформаларни ўзлаштириш, қўшимча кўникмаларни ривожлантириш – буларнинг бари иш берувчи аризачининг шахсий ва касбий ривожланишига қизиқишини кўрсатади.\nБундан ташқари, тобора кўпроқ иш берувчилар (жумладан, Apple, IBM, Google каби гигантлар) ишга қабул қилиш амалиётини ўзгартириб, расмий даража ва сертификатларга эмас, балки ариза берувчининг ҳақиқий кўникмаларига устунлик беришини унутмаслик керак. Шундай қилиб, биринчи навбатда қаерда ва қандай қилиб эмас, балки нимани ўрганганингиз муҳимдир.\nОнлайн курслар сифати\nҲар қандай таълим сифати ҳақида гапирганда, уни ўлчовчи турли мезонлар борлигини ҳисобга олишимиз керак. Ҳеч ким анъанавий таълимнинг сифати юқори дея мутлақ хулоса бера олмайди. Анъанавий таълимда ҳам, онлайн таълимда ҳам, юқори сифатли, тасдиқланган дастурлар ҳам, умуман талабга жавоб беролмайдиган, самарасиз ва баъзан шунчаки кераксиз дастурлар ҳам бор. Ҳозир Интернет тармоғида кўплаб онлайн курслар мавжуд ва улар сони кундан-кунга ошиб бормоқда. Асосийси, ҳар ким, ўз билим даражасидан қатъи назар, ўз курсини бошлаши мумкин. Қимматбаҳо таркиб йўқлиги, тасодифийлик, материалларнинг сифатсизлиги, ҳатто ўқитишнинг асосий тамойилларини умуман нотўғри тушуниш – бу муаммолар, ҳақиқатан ҳам, баъзи онлайн дастурлар учун хосдир.


Ўзгаришлар оғушидаги Бекобод — Ishonch Gazetasi\nЎзгаришлар оғушидаги Бекобод\n1944 йил 5 март. Ушбу кун – Ўзбекистон металлургия заводи ташкил этилган кун сифатида тарихга ёзилган.\nЎтган давр мобайнида мазкур корхонада кўплаб ўзгаришлар рўй берди. Янги цехлар ишга туширилди. Минглаб ёшлар меҳнатда тобланди. Комбинатдан меҳнат қаҳрамонлари етишиб чиқди. Кўплари ватанимизнинг юксак мукофотларига лойиқ кўрилди.\nБугун «Ўзметкомбинат» АЖ транспорт ва ижтимоий инфратузилмасини ўзида мужассам этган мамлакатимизнинг етакчи саноат корхоналаридан бирига айланди.\nСўнгги уч йилда корхонада ҳам улкан ислоҳотлар амалга оширилди. Шу давр мобайнида давлат раҳбарининг ушбу корхонага икки марта ташрифи бунинг ёрқин ифодасидир.\nШавкат Мирзиёев ўтган йили комбинатга ташрифи чоғида йирик инвестициявий лойиҳа – қуюв-прокатлаш мажмуасини амалга оширишга тамал тошини қўйди. Мазкур лойиҳа амалиётга татбиқ этилгач, комбинатда прокат маҳсулотлари ишлаб чиқариш ҳажми 2 миллион тоннадан ошади.\n— Президентимизнинг ташрифидан сўнг нафақат корхонамизда, балки бутун Бекобод туманида кенг кўламли ислоҳотлар амалга оширилди, – дейди «Ўзметкомбинат» АЖ бошқарув раиси в.б. Сергей Вьюненко. – Хусусан, давлатимиз раҳбарининг таклифи ва ташаббуси асосида шаҳарда кичик саноат зонаси ташкил этилди. Мазкур зонани ривожлантириш бўйича режалаштирилган 17,7 миллиард сўмлик 11 лойиҳадан ҳозирга қадар 3,4 миллиард сўмлик 3 та лойиҳа ҳаётга татбиқ этилди. Бу 128 кишининг бандлигини таъминлаш имконини берди.\n«Бекобод деҳқон бозори»да замонавий услубда кенг ҳажмли қурилиш ишлари олиб борилди. Шаҳарнинг «Янгиҳаёт» маҳалласида 216 ўринли мактаб биноси қурилди. Шаҳарда 3 та хусусий боғча ишга тушди. «Деҳқонобод» қишлоқ фуқаролар йиғини ҳудудида жойлашган 3-сонли сув олиш иншооти тўлиқ реконструкция қилинди ва Бекобод шаҳригача бўлган 9500 метр масофага 800 диаметр ҳажмли янги пластик қувурлар ўрнатилди. Бу қувур қўшни Тожикистон Республикаси ҳудудидан ўтгани боис, сўнгги чорак асрда бирор марта таъмирланмаган эди. Ўтган йилнинг 20 март кунидан бошлаб бу қувур орқали Бекобод шаҳар аҳолиси тоза ичимлик суви билан таъминланмоқда.\n«Бекободматбуот» босмахонасининг бўш ётган биноси «Ўзметкомбинат» АЖ томонидан қайта таъмирланди ва тикув фабрикасига айлантирилди. Комбинатда базальт негизида иссиқликни ўтказмайдиган материалларни ишлаб чиқариш цехида сендвич-панелларини тайёрлаш кўпайтирилмоқда. Ўтган йилдан бошлаб цехда гидропоника субстратини ишлаб чиқариш бўйича ишлар муваффақиятли амалга оширилмоқда.\nВазирлар Маҳкамасининг қарорига асосан «Ўзметкомбинат» АЖнинг устав капиталидаги давлат улуши «SFI Management Group» ишончли бошқарув компаниясига берилганига икки йил бўляпти. Ушбу ҳамкорлик туфайли қисқа вақт ичида комбинат тараққиётнинг янги даврига муваффақиятли ўтди. Ўтган йили мавжуд қувватларни кескин оширишга эришилди. Комбинатда 911,2 минг тонна пўлат эритилиб, 1 миллион 60 минг тонна прокат маҳсулотлари ишлаб чиқарилди. Бу аввалги йиллардан 137,9 ҳамда 144,6 фоизга кўп деганидир.\nЖорий йилда ҳам металлурглар ишлаб чиқаришда яхши натижаларга эришмоқдалар. Йилнинг ўтган 4 ойида комбинатда 309,9 минг тонна пўлат эритилиб, 368,2 минг тонна прокат маҳсулотлари ишлаб чиқарилди. Бу борада белгиланган режалар зиёди билан бажарилиши билан бирга, ўтган йил шу даврига қараганда 119,0 ва 109,3 фоиз ўсиш суръатига эришилди.\n2017 йилдан буён амалда бўлган жамоа шартномаси иш берувчи ва корхона ишчи-ходимлари ўртасидаги меҳнат, ижтимоий-иқтисодий ва касбий муносабатларни тартибга солишда дастуриламал вазифасини бажармоқда.\n2019 йилда комбинатга 639 нафар ходим ишга қабул қилинган бўлиб, шундан 86 нафари олий, 41 нафари ўрта-махсус маълумотга эга ёшлардир. Бундан ташқари, кадрлар тайёрлаш ва малакасини ошириш юзасидан бир қатор ишлар бажарилди. 1 минг 627 нафар ишчи-ходим, шундан 336 нафари муҳандис-техник малака ошириш, 979 киши қайта тайёрлаш курсида ўқитилди.\nМеҳнат самарадорлиги ошиб бориши билан бир қаторда, комбинат ишчи-ходимларининг меҳнат ҳақи ҳам кўтарилиб бораётгани, айниқса, қувонарли ҳолдир. Масалан, 2015 йилда корхонада ўртача ойлик маош 1 миллион 410 минг сўм атрофида бўлгани ҳолда, 2019 йилга келиб, бу 2 миллион 779 сўмни ташкил этди.\nКомбинатда, айниқса, аёллар ва ёшларга алоҳида ғамхўрлик қилинмоқда. 2019 йилда фарзандларини парваришлаш таътилига чиққан аёлларга комбинат ҳисобидан 225 миллион 290 минг сўм нафақа пули тўланди. 14 ёшгача фарзанди бор оналарнинг аризасига биноан қисқартирилган иш вақти белгиланди. Корхонада хизмат қилаётган барча хотин-қизларнинг меҳнат таътилига уч кун қўшиб берилиб, бунинг учун 448 миллион 577 минг сўм маблағ ажратилди.\nЖамоа шартномасига кўра, 121 нафар ёшга оила қураётгани муносабати билан 129 миллион 144 минг сўм ҳамда биринчи бор фарзанд кўрган 204 нафар ёш оилага 221 миллион 307 минг сўм атрофида моддий кўмаклашилди. Ишчи-ходимлар қонунларда ҳамда комбинатда қабул қилинган жамоа шартномасида кўрсатилган барча имтиёз ва ҳуқуқлардан фойдаланиши тўлиқ таъминланди. Ўтган йили металлургларга комбинат томонидан 222 миллион 677 минг сўм, касаба уюшмалари қўмитаси томонидан 516 миллион 905 минг сўм моддий ёрдам кўрсатилди. 15 йил (аёллар) ҳамда 20 йил (эркаклар) ишлаганларга юбилей саналари муносабати билан жами 226 миллион 395 минг сўм берилди. Шу давр мобайнида комбинат бошқаруви томонидан МДҲ давлатларидаги санаторийларга 90 миллион 139 минг сўмга 13 та йўлланма, комбинат касаба қўмитаси томонидан республикамиздаги санаторийларга 459 миллион 56 минг сўм эвазига 313 дона йўлланма сотиб олинди ва мазкур йўлланмаларнинг 24 таси бепул, 261 таси 45 фоиз нархига, 28 таси юз фоиз нархига тақдим этилди.\nСирасини айтганда, ислоҳотлар Бекободга кўклам нафасини олиб кириб, барча жабҳаларда янгиланиш яққол кўзга ташланмоқда.


ДХРнинг савдо флоти пайдо бўлди - 31.05.2022, Sputnik Ўзбекистон\nДХРнинг савдо флоти пайдо бўлди\nДХР раҳбари Пушилин республикада савдо флоти пайдо бўлганини маълум қилди. 31.05.2022, Sputnik Ўзбекистон\nТОШКЕНТ, 31 май — Sputnik. Донецк халқ республикасининг (ДХР) савдо флоти пайдо бўлди. Бу ҳақда ДХР раҳбари Денис Пушилин маълум қилди.Гап жанговар ҳаракатлар якунлангандан сўнг Мариуполь денгиз порти қирғоғида қолган кемалар ҳақида бормоқда.Журналистнинг энди ДХРда савдо порти дейиш мумкинми деган саволига, у ижобий жавоб берди.Шунингдек, ДХР раҳбари ҳозир Мариуполь порти унинг ҳудудида бўлган маҳсулотларни юклаётгани, кейин бу ерга республикани қайта тиклаш учун зарур бўлган техника ва қурилиш материалларини олиб келиш режалаштирилаётганини қўшимча қилди.Эслатиб ўтамиз, "Азовсталда" қуршовга олинган 2,5 мингга яқин жангарилар ва Украина ҳарбийларининг 531 кишидан иборат сўнгги гуруҳи 20 май куни таслим бўлган эди. Шу тариқа, Маруполь шаҳри жангарилардан тўлиқ озод этилган.Шаҳар аста-секин одатий ҳаёт тарзига қайтмоқда. Айрим йўналишларда жамоат транспорти иш ишини тиклаган, шаҳар ҳудуди тозаланмоқда. Сув ва электр энергияси таъминотини тўлиқ тиклаш устида иш олиб борилмоқда.\nдонецк халқ республикаси (дхр), мариупол\n© Sputnik / Константин Михальчевский / Фотобанкка ўтишПорт в Мариуполе\nДХР раҳбари Пушилин республикада савдо флоти пайдо бўлганини маълум қилди.\nТОШКЕНТ, 31 май — Sputnik. Донецк халқ республикасининг (ДХР) савдо флоти пайдо бўлди. Бу ҳақда ДХР раҳбари Денис Пушилин маълум қилди.\nГап жанговар ҳаракатлар якунлангандан сўнг Мариуполь денгиз порти қирғоғида қолган кемалар ҳақида бормоқда.\n“Кемаларнинг бир қисми Донецк халқ республикаси юридикцияси остига ўтади. Бу борада тегишли қарорлар қабул қилинган”, - деди Пушилин. Унинг сўзларидан РИА Новости иқтибос келтирган.\nЖурналистнинг энди ДХРда савдо порти дейиш мумкинми деган саволига, у ижобий жавоб берди.\nШунингдек, ДХР раҳбари ҳозир Мариуполь порти унинг ҳудудида бўлган маҳсулотларни юклаётгани, кейин бу ерга республикани қайта тиклаш учун зарур бўлган техника ва қурилиш материалларини олиб келиш режалаштирилаётганини қўшимча қилди.\nШаҳар аста-секин одатий ҳаёт тарзига қайтмоқда. Айрим йўналишларда жамоат транспорти иш ишини тиклаган, шаҳар ҳудуди тозаланмоқда. Сув ва электр энергияси таъминотини тўлиқ тиклаш устида иш олиб борилмоқда.


Россия ва рус тилисиз Ўзбекистон ўз ''кунини кўролмайди''ми? » Энг сўнгги тезкор хабарлар - PRESS24.UZ\nРоссия ва рус тилисиз Ўзбекистон ўз ''кунини кўролмайди''ми?\n21-06-2019, 00:35 66\nФото: BBC UZBEK. Тошкентдаги "Ўзбекистон" меҳмонхонасидаги реклама\nEurasianet нашри Ўзбекистондаги рус тилининг мавқеи, Россиянинг Ўзбекистонга таъсири ҳақида икки мақола эълон қилди.\nМақоланинг бири "Ўзбекистон: Россия учун юмшоқ куч бизнесдир" деб номланган.\nИккинчи мақола "Ўзбекистон: Рус тили иккинчи тилга айланмоқдами?" деб сарлавҳаланади.\nИкки мақолада ҳам 9 май байрами арафасида Ўзбекистонда рус тили атрофида юзага келган баҳс тилга олинади.\nЎзбекистон: Россия пропагандаси кучаймоқдами?\nАҚШ Ўзбекистонни Россиядан "рашк қилаяпти"ми?\nЎзбекистон-Россия: АЭС "сиёсат"ми ва ёки "иқтисод"?\nПрезидент Мирзиёев Путинга қанчалик яқин бўлиши керак?\nУшбу баҳс сабаб, Ўзбекистон тобора Россиянинг таъсири остига тушмоқдами, Ўзбекистонни ўз таъсирида ушлаб туриш мақсадини кўзлаётган Кремль юмшоқ кучини ишга солмоқдами, деган саволлар ҳам ўртага ташланди.\nEurasianet ресурсидаги мақолаларда марҳум президент Ислом Каримов Россия билан муносабатларда масофа сақлашга ҳаракат қилганига қарамасдан, рус тили ва Россия телевидениесининг таъсири Ўзбекистоннинг шаҳар жойларидаги яшовчилари орасида юқорилигича қолгани эслатилади.\nМиллионлаб қишлоқ яшовчилари ҳам узоқ йиллардан буён Россияда меҳнат муҳожирлигида банд бўлдилар.\nЎзбекистонда сўнгги 30 йилда Ўзбек тили давлат тили мақомига эришолмади, бунда зиёлиларнинг ҳам айби ҳам бўлган.\n"Рус сўзи"сиз ҳам Ўзбекистон тузуми ва иқтисодиёти Россияга қарам\nШунингдек, мамлакатда алифбо борасида бир қарорга келинмагани ҳам рус тилидаги мактаблардаги таълим сифати яхшироқ деган хулосага етаклаган.\nЛотин алифбосига ўтиш изчил бўлмагани ва ҳамон Лотин алифбосида нашр этилаётган китобларнинг сони камлиги айтилади "Ўзбекистон: Рус тили иккинчи тилга айланмоқдами?" деб номланган мақолада.\nРоссияга қарам Ўзбекистон?\n"Рус тили бизнес тили сифатида мустаҳкам қолмоқда. Рус тилининг корпоратив дунёдаги ва ҳатто рекламадаги роли таққослаб бўлмас даражада қолмоқда", дейилади мақолада.\nEurasianetдаги мақолалар муаллифлари сўнгги йилларда Ўзбекистон билан Россиянинг савдо-иқтисодий алоқалари кучайганини тилга оладилар.\n"Рус сўзи"сиз ҳам Ўзбекистон тузуми ва иқтисодиёти Россияга қарам", дейди сиёсий таҳлилчи Рафаэл Сатторов.\nМаҳаллий расмийлар ёки таҳлилчилар Россия билан нефть, кўмир, озиқ-овқат, атом энергетикаси ва оғир саноатга тегишли кўплаб келишувлар имзоланганини таҳдид деб кўрмайдилар.\n"Аксинча, улар Россия ва Россия бизнесменини ўсиб бораётган Хитой таъсирини пасайтирадиган муҳим тарози тоши деб кўрадилар", дейилади "Ўзбекистон: Россия учун юмшоқ куч бизнесдир" деб сарлавҳа қўйилган мақолада.\nПрезидент Путин бошчилигидаги Россия раҳбарияти Совет замонини қаттиқ қўмсайдилар ва Марказий Осиёдаги мамлакатлар ўзининг мустақил ташқи сиёсатини намойиш этишини оғриқли қабул қиладилар. Бу мамлакатлар, жумладан, Ўзбекистон ҳам мустақил ташқи сиёсат юритишига йўл қўймаслик учун мамлакатлар ҳукуматларини қўрқувга солиш билан уларга босим ўтказишга ҳаракат қилаяптилар.\n"Ўзбекистоннинг янги раҳбарияти Ғарб инвестициялари чекланишини яхши биладилар. Бирор бир мамлакат Хитой харажатларига тенглашолмайди. Ҳатто Пекин ҳам Россиянинг сақланиб турган ҳозирлиги ва машҳурлигини босиб ўтолмайди... Шунинг учун Ўзбекистоннинг Россия билан яқин муносабатларни ривожлантиришдан ўзга муқобили йўқ. Бошқа бир танлов фақат Хитой", дейди сиёсий таҳлилчи Рафаэл Сатторов.\nЛондонда истиқомат қиладиган асли ўзбекистонлик эксперт Алишер Илҳомов фикрича, Кремль Марказий Осиё мамлакатларининг мустақил ташқи сиёсатини оғриқли қабул қилади.\nАлишер Илҳомов: Бир томондан олиб қараганда, мамлакатнинг барча ҳудудини бирор бир гуруҳ тўлалигича ўзининг назоратига ололмаётгани учун Афғонистондаги вазият чиндан ҳам беқарорлигича қолмоқда. Лекин охирги пайтда музокаралар жараёни кучайгани кузатилди. Кўп йўналишли музокаралар Америка Қўшма Штатлари ва Толибон ўртасида ҳам бормоқда. Бунда Ўзбекистон ҳам дипломатик миссия бажармоқда: Толибон ва Кобулдаги ҳукумат расмийлари билан учрашувлар ўтказмоқда. Бу жараёнда Россия ҳам фаол иштирок этаяпти. Россия ҳам, ўзларининг баёнотига кўра, Афғонистонда тинчлик ўрнатиш мақсадида Толибон билан музокаралар ўтказаяпти. Менга Россиянинг бу музокараларга қўшилиш истаги тинчлик ўрнатишдан кўра кўпроқ, Толибон билан мулоқот ўрнатиш бўйича АҚШ билан рақобатга киришиш, ўзини муҳим ўйинчи қилиб кўрсатишга ўхшаб кўринади. Мен Россиянинг "жанубий сарҳадлардаги вазият барқарорлашишидан манфаатдормиз" деган баёнотига шубҳа билан қарайман. Аксинча, ҳозир Кремль вазият таранглашишидан ва Марказий Осиё мамлакатларининг раҳбарларини чўчитиб қўйишдан манфаатдор, деб ўйлайман. Ҳозир Афғонистондан таҳдид мавжуд бўлса-да, Марказий Осиё мамлакатлари ва уларнинг суверенитетига асосий таҳдидни мен Кремлнинг бугунги сиёсатида кўраман. Бу нарса ўзининг исботини Украинадаги, Грузия ва Молдовадаги ҳодисаларда топган. Президент Путин бошчилигидаги Россия раҳбарияти Совет замонини қаттиқ қўмсайдилар ва Марказий Осиёдаги мамлакатлар ўзининг мустақил ташқи сиёсатини намойиш этишини оғриқли қабул қиладилар. Бу мамлакатлар, жумладан, Ўзбекистон ҳам мустақил ташқи сиёсат юритишига йўл қўймаслик учун мамлакатлар ҳукуматларини қўрқувга солиш билан уларга босим ўтказишга ҳаракат қилаяптилар. Шунинг учун, таҳдид кўпроқ кимдан - Кремлданми ёки Афғонистонданми, деган саволга жавоб бериш мушкул. Шундай бўлиши мумкинки, жанубда вазият беқарорлашади, деган қўрқитиш билан ўзи ўша конфликт келиб чиқишига сабабчи бўлиши мумкин.\nМанба:bbc.com/uzbekскачать dle 12.0\nЎзбекистонликларнинг Россияда иш топиши осонлашади...\nРоссия пропагандаси кучаймоқдами?...\nЎзбекистон Россиядан гўшт-сут маҳсулотларига...\n21-06-2019, 00:35 67\nЎзбекистон: Human Rights Watch ходими Стив Свердлоуга ҳужум қораланмоқда\n15-06-2019, 19:01 42\nҚозоғистон: Норозилик, иқтисод ва Россия - Тўқаев олдида турган беш муаммо\n12-06-2019, 21:19 50\nДХХ 67 ёшли дипломатга дубинка билан зўрлаш билан таҳдид қилган - Human Rights Watch\n12-06-2019, 21:04 89\nШимолий Кореяда юзлаб оммавий қатл майдонлари аниқланди\n11-06-2019, 16:46 45


ЖССТ коронавируснинг озиқ-овқат орқали юқиши тўғрисида маълумот берди - Zamin.uz\n09:00 / 16.08.2020\nЖаҳон соғлиқни сақлаш ташкилоти коронавируснинг озиқ-овқат маҳсулотлари орқали тарқалишини исботловчи далиллар йўқлигини маълум қилди, деб хабар беради CNBC.\nЖССТнинг соғлиқни сақлаш соҳасида фавқулодда вазиятлар бўйича дастури директори Майкл Райаннинг маълум қилишича, Хитойдаги тадқиқотчилар ушбу масалани ҳали ўрганиб чиқмоқда, халқаро агентлик эса уларнинг хулосаларини кузатяпти.\n«Одамлар егуликлардан, озиқ-овқат маҳсулотлари қадоқлари, уларни қайта ишлаш ёки етказиб беришдан қўрқмасликлари керак. Ва биз озиқ-овқат билан ёки уни узатишга боғлиқ муаммо бор деган таассурот пайдо қилишни истамаган бўлардик. Шундоқ ҳам барча кучли босимни ҳис қилмоқда», — дейди у.\nNBC News маълумотларига кўра, Хитойдаги учта шаҳар сўнгги тўрт кун ичида музлатилган импорт маҳсулотлари юзасидан коронавирус аниқланганини маълум қилди. Бу вирус озиқ-овқат маҳсулотлари орқали юқиши мумкинлиги ва қайтадан инфекция тарқалишини юзага келтириши хавфини пайдо қилган.\nЖССТнинг қайд этишича, Хитой соғлиқни сақлаш органлари музлатилган маҳсулотларнинг «бир неча юз минг» намунасини текшириб чиққан ва тестларнинг жуда кам қисми ижобий натижа берган. Мамлакат ҳукумати БМТ Озиқ-овқат ва қишлоқ хўжалиги ташкилоти билан биргаликда озиқ-овқат маҳсулотлари етказиб берувчилар қандай ишлашлари лозимлиги борасида хавфсизлик қўлланмасини чиқарган.\nЖССТ вакилларининг таъкидлашича, агар вирус ростдан ҳам егулик орқали тарқалса, уни организмга киргунига қадар «ўлдириш» мумкин.\n«Агарда вирус ростдан ҳам озиқ-овқатда бўлса, таом тайёрлаш вақтида уни ўлдириш мумкин. Масалан, гўштни юқори ҳароратда тайёрлаш вақтида», — дейди эпидемиолог Мария Ван Керкхове. «Замин» янгиликларини «Вконтакти»да кузатиб боринг\nРоссияда коронавирус сабаб озиқ-овқат маҳсулотлари нархи ўртача 5-15 фоизга қимматлашди\n11-04-2020, 11:44, Дунё\nКоронавирус юқиш йўллари ҳақидаги яна бир миш-мишга ойдинлик киритилди\n10-04-2020, 12:20, Дунё\n16-09-2019, 17:30, Дунё\nСанкциялар туфайли Шимолий Кореяда озиқ-овқат маҳсулотлари нархи 160 фоизга кўтарилиб кетди\n12-12-2017, 08:00, Дунё\n27-07-2016, 01:00, Дунё\nЁсихидэ Суга расман Япония бош вазири бўлди


Шу кунларда Олий Мажлис Қонунчилик палатасида янги таҳрирдаги “Давлат божи тўғрисида”ги қонун лойиҳаси қўмиталар, сиёсий партиялар фракциялари, Ўзбекистон Экологик ҳаракати депутатлари гуруҳи ҳамда қуйи палатанинг Давлат бюджети бошқармаси ходимлари томонидан атрофлича муҳокама қилиниб, янада такомиллаштирилмоқда.\nШунингдек, депутатлар томонидан қонун лойиҳасидаги мулкий низоларни ҳал қилишда жисмоний шахслар ва тадбиркорлик субъектлари судга мурожаат килганда тўланиши лозим бўлган давлат божлари ставкалари бўйича баҳс-мунозаралар жараёни қизғин кечмоқда. Яъни, ҳозирги кунда тадбиркорлик субъектлари учун давлат божи ставкаси даъво миқдорининг\n2 фоизи бўлса, жисмоний шахслар учун эса, 4 фоизи миқдорида белгиланган.\nШу сабабли, депутатлар томонидан мазкур ҳужжатни қайта кўриб чиқиш ва уни бирхиллаштириш лозимлиги бўйича таклиф киритилди.\nБундан ташқари, депутатлар тўланган давлат божларининг тақсимланиш жараёнининг тартиб-таомилларига ҳам эътибор қаратмоқдалар. Бинобарин, айрим турдаги давлат божларининг 90 фоизи вазирликлар ва идораларнинг бюджетдан ташқари жамғармасига тушмоқда. Шу сабабли, депутатлар томонидан Молия вазирлигига 2020 йилнинг 1 июнигача давлат божларини таксимланиши тартибини танқидий қайта ўрганиб чиқиб, уларни максимал даражада бюджетга йўналтирилишини таъминлаш юзасидан таклиф берилди.


17:17 / 12.12.2019 | sobira | 1963\nАссалому алайкум. Мени 4 та неварам бор. Ўғлим оламдан ўтган. Каттаси 20ёш, лекин институт талабаси. Хали пул топмайди. Чунки ўқиши кундузги. Қолганлари мактаб ўқувчилари. Келиним ишлайди, боқувчисини йўқотганлиги учун набираларимга давлат нафақа тўлайди. Саволим шу нафақадан хам рўзғорга хам болаларга ва уй тўловларига ишлатаман. Келинимни топгани етмайди. Саволим: тўғри қиляпманми? Чунки хар бирини пулини фақат ўзига ишлатиш керак деб эшитдим. Келадиган бошқа даромадимиз йўқ. Агар фақат ўзига ишлатсам тўлов, рўзғорга нима қиламан? Нафақа 3тасига берилади. Каттаси 18 ёшга тўлгандан кейин унга берилмайди. Лекин у талаба. Контракт асосида ўқийди. Стипендия олмайди, демак 3тасини пули тўрталовига яъни рўзғорга хам кетади. Мени пенсиям дори дармонларимга хам баъзан етмай қолади. Лекин имкон қадар рўзғорни қилишга харакат қиламан. Ёрдам берадиган бошқа фарзандим йўқ. Етимларни хаққидан қўрқаман. Нотўғри сарфламаяпманми?\n– Ва алайкум ассалом! Балоғат ёшига етмаганларникини ажратинглар. Шариатимизда балоғат ёши ўғил болалар тушида булғаниши қизлар эса ҳайз кўришидан бошланади. Балоғатга етганларни розилиги эътиборга олинади. Етмаганларнинг “Ҳаққимизга розимиз” деган розилиги эътиборга олинмайди. Валлоҳу аълам!\nНасияга машина сотганда


ГИРДОБ - Fitrat.uz\nБош саҳифа / Мақолалар / ГИРДОБ\nDekabr 28, 2019\tГИРДОБda fikr bildirishni o'chirish 100 Кўришлар\n– Интернетдан фойдаланмоқчи бўлган одам ниятни яхши қилган бўлиши керак. Саҳл ибн Саъд розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам шундай дедилар: “Мўминнинг нияти амалидан яхшидир” (Имом Табароний ривояти). Албатта, мусулмон инсон ҳар бир нарсада бўлгани каби интернетдан фойдаланишда ҳам фақат яхшиликни, шариатда рухсат берилган нарсаларга мувофиқ иш қилишни ният қилиши лозимдир. Ана шундагина бу ишидан фойда топади, кўзлаган мақсадига эришади. Интернетдан олган фойдасига қўшимча равишда динининг таълимотларига амал қилгани учун савоб ҳам олади. Агар диний таълимотга амал қилмай, ниятини яхшиласаю, интернетдан фақат яхшилик йўлида фойдаланса, ўша олган фойдаси қолади, аммо савоб олмайди. Чунки бу ишига диний таълимот асосида яхши ниятни аралаштирмади. Мусулмон киши бир яхшиликни ният билан қилса, бир савоб олади, ўша ниятига амал қилганида эса, савоби ўн марта кўпаяди.\nИбн Аббос розияллоҳу анҳудан ривоят қилинади: “Набий соллаллоҳу алайҳи васаллам Ўз Роббилари таборака ва таолодан ривоят қилиб айтадилар: “Албатта, Аллоҳ яхшиликлар ва ёмонликларни ёзиб қўйди. Сўнгра ўшани баён қилди. Ким бир яхшиликни қасд қилсаю, унга амал қилмаса, Аллоҳ буни Ўз ҳузурида комил бир яхшилик қилиб ёзиб қўяди. Агар уни қасд этиб, амал ҳам қилса, Аллоҳ азза ва жалла уни Ўз ҳузурида ўнтадан етти юз яхшиликкача, ундан ҳам бир неча марта кўп қилиб ёзади”, дедилар” (Бухорий, Муслим, Термизий, Насаий ривоят қилганлар).\n– Интернетга киришдан олдин вақтни зое қилмаслик учун умрнинг қадрини эсга олиш, унинг ҳар лаҳзаси ҳисобли экани, қиёмат кунида ҳисоб-китоб бўлишини ёдда тутиш зарур. Айнан ушбу ҳис-туйғу бўлмагани учун кўпчилик интернетда соатлаб вақтини, азиз умрининг тансиқ кунларини зое қилишни ўзига эп кўрмоқда. Узоқ вақт давомида, саккиз-ўн соатлаб интернетда ўтирганлар ўзига хос хасталикларга чалинганлари ҳақидаги хабарлар беҳуда тарқалмаган бўлса керак. Мусулмон инсон эса доимо, жумладан, интернетдан фойдаланишда ҳам умрининг ҳар лаҳзаси борасида охиратда сўралишини зинҳор унутмайди.\nИбн Масъуд розияллоҳу анҳудан ривоят қилинади: “Набий соллаллоҳу алайҳи васаллам дедилар: “Қиёмат куни одам боласининг қадами то ундан беш нарса ҳақида: умрини нимага сарфлагани, ёшлигини нимага кетказгани, молини қаердан касб қилгани ва сарфлагани, билганига қандай амал қилгани ҳақида сўралмагунича Роббининг ҳузуридан узилмайди”” (Термизий ривоят қилган).\n– Интернетда ишлашни “Бисмиллаҳир роҳманир роҳийм” билан бошлаш ва иш бошлашда ўқиладиган дуолардан билганича ўқиш керак. Мусулмон кишининг ҳар бир ишни бошлаганда албатта “Бисмиллаҳир роҳманир роҳийм” дейиши кераклиги кўплаб ҳадисларда таъкидланган.\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Эътиборли ҳар бир иш “Бисмиллаҳир роҳманир роҳийм” билан бошланмас экан, у кесикдир”, дедилар” (Абдулқодир Раҳовий ривоят қилган).\n– Интернетда кўриладиган, ўқиладиган ва эшитиладиган нарсаларнинг барчаси шариат рухсат берган нарсалар бўлиши шарт. Зотан, мусулмон инсоннинг ҳамма ерда, барча замонлар ва вазиятларда қиладиган гап-сўзларию, иш ва фаолияти шариатга мувофиқ бўлиши талаб этилади.\nАммо, минг афсуслар бўлсинки, сайтга кирадиган баъзи одамлар ҳаётда ўзларига раво кўрмайдиган нарсаларни вертуал оламда бемалол эп кўришади. Улар ўзларича, “бу иш ҳаётдаги савияда эмас-ку”, деган хаёлга боришлари мумкин. Аслида эса, бу ношаръий ишларни сайтда ўзига раво кўрганларнинг ахлоқий савиясида нуқсон бор. Ҳаётда одамлар уни кўриб-билиб тургани учун, ўзгалар гапирмасин дея ўзини ёмонликдан тийган бўлади. Сайтда эса, одамлар кўрмайди ҳам, билмайди ҳам. Бунинг устига сайтда номини ҳам ўзгартириб, тамоман бирор киши танимайдиган бўлиб олади. Демак, унинг шариат талабларига амал қилиши хўжакўрсинга, тўғрироқ айтганда мунофиқликка асосланган бўлади.\nАллоҳ таоло Ғофир сурасида марҳамат қилади: “У Зот кўзларнинг хиёнатини ҳам, кўкслар яширган нарсаларни ҳам билур” (19-оят).\nАллоҳ таоло билмайдиган ҳеч нарса йўқ. У зот ҳамма нарсани билади. Ҳатто: “У Зот кўзларнинг хиёнатини ҳам…” билади. Яъни, кимнингдир бировга билдирмасдан, ўғринча кўз қирини ташлаганини ҳам билади, ҳисобга олиб қўяди.\nУ зот: “…кўкслар яширган нарсаларни ҳам билур”. Ҳеч кимга билдирмасдан, дилда тугиб қўйилган нарсаларни ҳам Аллоҳ таоло жуда яхши билади. Шундай бўлганидан кейин, бошқа нарсаларни билишида асло шак-шубҳа йўқдир. Одамлар бундан огоҳ бўлсинлар. Демак, фаҳш ва бедобликни тарғиб қилувчи, бефойда машғулотларга, вақтни беҳуда ўтказадиган нарсаларга ихтисослашган сайтларга кирмаслик талаб этилади.\n– Ишхона ёки бошқа бирор шахснинг интернетидан рухсатсиз фойдаланиш мумкин эмас. Баъзи кишилар ишхонанинг интернетидан ўз шахсий манфаатлари учун фойдаланишни ўзларига эп кўришади. Бунда икки тарафлама мулоҳаза қилинадиган иш содир бўлади. Бир тарафдан – ишхонанинг интернетга тўлайдиган маблағи шахсий манфаат учун сарфланади. Иккинчи тарафдан –ишхонанинг ишини бажариш ўрнига иш вақтида ўз манфаатини кўзлаб, масъулиятдан қочиш юз беради. Бошқа одамнинг интернетидан фойдаланиш борасида ҳам шунга ўхшаш гапни айтиш мумкин. Шунинг учун улардан фақат ҳақ эгасининг рухсати билан ва зарурат юзасидангина фойдаланиш мумкин. Дам олиш, танаффусда керакли маълумотни олиш, электрон почтани текшириб кўриш кабиларга рухсат берилади.\n– Болаларнинг интернет ва компьютердан фойдаланишини оқилона ва эътибор билан йўлга қўйиш керак. Аввало, бола ота-онаси ва катталарнинг рухсатисиз интернет ва компьютердан фойдаланмасин. Болаларни бундай пайтларда қаровсиз қолдирмаслик, назардан қочирмаслик лозим. Улар фойдаланадиган жиҳозлар ҳамманинг кўз ўнгида турадиган бўлсин. Йўқса, кўзни шамғалат қилиб, исталмаган, бузуқ ёки бефойда нарсаларга ўзларини уришлари мумкин. Болаларнинг интернет ва компьютерда ўйнайдиган ўйинлари зеҳнни чархлайдиган, маърифий фойда берадиган, одоб-ахлоққа чорлайдиган бўлиши чорасини кўриш лозим. Болалар вақти зое бўлмаслиги ҳақида мунтазам бош қотириш ҳам эсдан чиқмаслиги керак.\nЁшларимиз орасида ҳозирда ижтимоий тармоқларда ахлоқий бузуқлик авж олаётгани кўплаб учрамоқда, шулар жумласидан, маънавий ахлоқсизликни тарғиб қилувчи видео роликлар, ўйинлар ва ижтимоий тармоқлардаги ношаръий суҳбат жараёнлари, ҳаттоки оила бошлиқлари ижтимоий тармоқлардаги мулоқотга шу қадар муккасидан кетадики, натижада оилалар бузилиб, фарзандлар етим қолиб кетмоқдалар, ёки бўлмаса, ёш қизларимиз ибо-ҳаёсидан айрилиб қолмоқда.\nБунга ёрқин ҳаётий бир мисол: бир йигит номаҳрам бўлган қиз билан гаплашиб юради, уйланаман деб, ёлғон ваъдалар бериб қизни ишонтиради. У билан ялонғоч ҳолда гаплашиш истаги борлигини айтиб, қизни шундай қилишга кўндиради. Қизнинг ялонғоч аҳволини видео тасвига ёзиб олиб, пул талаб қилади. Айтилган маблағни бермаса, видеони тарқатиб, шарманда қилишини таъкидлаб дўқ-пўписа қилади. Оқибатда ўша йигит бир неча йилга қамалди, қиз эса ёлғонга ишониб, ибо ҳаёсидан ажралди.\nКелинг ёшлар, оилаларимизни асрайлик!\nЗангиота тумани «Ниёзмат ота» жоме масжиди\nимом ноиби Зиёвиддинов Элёр\nАввалги Вақф Тошкент вилояти филиали Кўкалдош мадрасасига китоблар топширди\nКейинги МАСЖИДЛАР ОБОДЛИГИ ЙЎЛИДА


23:45. Европа чемпионлар лигаси, финал\n24 май, соат 23:45\nСерхио Рамос (90+4)\nДиего Годин (36)\n' Сайтнинг Европадаги сервери қисмида техник муаммо бор. Буни тез орада бартараф этишга ҳаракат қиламиз\n' Анчелотти эса бир мавсумда жамоага иккита совринни келтирди. Жамоа 12 йиллик танаффусдан кейин яна клублар ўртасидаги энг нуфузли совринни ўз уйларига олиб кетишади\n' Аммо "Атлетико" мухлислари хафа бўлишмаса ҳам бўлади. Улар фантастик мавсумни ўтказишди. Ла Лигада чемпионликни қўлга киритишди, ЕЧЛ финалигача етиб келишди\n' "Атлетико"га эса бироз омад ешитмади. Атиги бир дақиқа чидай олишганида, ҳозир уларнинг кўчасида байрам бўлаётган бўларди\n' "РЕАЛ МАДРИД" ЎНИНЧИ МАРТА ЧЕМПИОНЛАР КУБОГИНИ БОШИ УЗРА БАЛАНД КЎТАРАДИ!\n120' Ўйин тугади. «Реал»- қирол\n120+2' ЎЙИН ЯКУНЛАНДИ! "РЕАЛ" - "АТЛЕТИКО" - 4:1!\n120' Симеоне майдондан четлатилди\n120+1' Тўртинчи голдан кейин Диего Симеоне майдонга чиқиб, Варан билан уришиб кетди. ҲАкам мураббийга қизил карточка кўрсатди\n120' Симеоне мағлубияти кўтара олмаяпти. У Варан билан жанжаллашиб кетди\n120' ГООООООООЛ! Криштиану Роналду!!! 4:1!\n119' Роналду пенальтидан аниқ фойдаланди ва ҳаммасига якун ясади. «Реал» - қирол\n120' Габи жарима майдончаси ичида Роналдуни чалиб йиқитди! Тўп олдида Роналдунинг ўзи!\n119' Пеналти. «Реал» пеналти тепади\n120' ПЕНАЛЬТИ! "Атлетико" дарвозаси томон!\n117' Марсело майдон марказдан тўпни қабул қилиб олди ва фантастик зарбаси билан дарвозани йиртиб юборди\n117' Роналдудан тўпни қабул қилиб олган Марсело олдинга интилди ва 15 метрлардан дарвозани ишғол қилди!\n117' ГОООЛЛЛЛ!!! Марсело, 3:1!!!\n113' Бу ДИ МАРИЯНИНГ ГОЛИ\n114' "Реал" 2га 2 ҳужумга ўтди. Мората ўнг қанотга ўтаётганди, Миранда у томон узатилган тўпни эгаллаб олди\n112' Фантастик, ақл бовар қилмаси Ди Мариянинг юришидан кейин гол бўлди. Анхелнинг зарбасини Куртуа қайтарди, кейин тўпга Бэйл бош билан зарба берди ва гооооооооооооооооооол. 100 миллионли гоол\n113' Энди "Атлекито" олдинга ўтмоқда. Габи ўнг қанотдан олдинга ўтиб, тўпни жарима майдончасига етказди. Тўп Касильясдан ўтиб кетди, аммо Годин тўпни дарвозага йўллай олмади\n110' Ди мария Ди мария Ди мария Ди мария Ди мария Ди мария Ди мария Ди мария Ди мария Ди мария Ди мария Ди мария Ди мария Ди мария Ди мария\n112' ГООООЛ!!! Бэйл! 2:1!\n110' Габи жарима зарбасини амалга оширди. Годин бош билан зарба берди, Икер ўз ўрнида\n110' ! Модрич тўп учун курашда устун келди ва 25 метрлардан дарвозани ўққа тутди! Куртуа қийинчилик билан дарвоза дахлсизлигини сақлаб қолди!\n108' Ди Мария қанотдан тўпни қабул қилиб олди ва уни жарима майдонига узатди, лекин ҳимоячи яхши ўйнади\n106' Иккинчи бўлим бошланди\n105' Биринчи экстра тайм якунланди. Жамоалар томонларни алмашишади ва иккинчи 15 дақиқаликни бошлашади!\n105' Бурчак зарбасидан кейин Вараннинг зарбасини Куртуа қайтарди. Биринчи қўшимча бўлиб тугади\n105' Ухххх Моратааа жарима майдонига кириб борди ва зарба йўллади, ноаниқ.\n103' Ухххх Моратааа жарима майдонига кириб борди ва зарба йўллади, ноаниқ.\n104' Габи бурчак тўпи ишлади. Аммо ушбу стандарт Симеоне шогирдлари учун ҳеч қандай фойда келтирмади\n101' Жамоалар 100 дақиқа ўйнашди. «Атлетико» пенальтини кутмоқда. Тан олиш керак «Реал» ҳамон ҳужумда\n102' "Атлетико" ҳужумга ўтди. Альдервейрельд аутдан етказиб берган тўпиини Варан қайтариб юборди\n99' Кришнинг зарбасини жонли девор қайтарди\n101' Жарима зарбасини яна Роналду амалга оширди. Тўп жонли деворга тегиб, майдонни тарк этди. "Реал"нинг бурчак тўпи эса муваффақиятсиз чиқди\n98' Жарима майдонига кириб бораётган Ди Марияни йиқитган Габига сариқ карточка\n100' Габи Алонсони ўтказиб юборди ва ортидан чалиб йиқитди. Жарима майдончасига яқин жойда стандарт\n97' Тан олиш керак, бугун Криштиану ўйинга тайёр эмасди. Бу ерда «Реал» ҳужумда, лекин Марселонинг тўп узатишига ҳеч ким етолмади\n98' Марсело қанотдан узатган тўпга Миранда эга чиқди\n95' Майдон марказида Иско тўпни қабул қилиб олди ва уни Криштиануга узатди. Роналдунинг зарбаси ноаниқ\n96' Хуанфран тиббий ёрдамни олиб, майдонга қайтди. Ундан кейин Роналду ва Кокеда ҳам жароҳат кўзга ташланди. Ўйинда тўхтатишлар сони кўпайди\n93' Ухххх Мората Хуанфранни ўриб ташлади. Фол\n94' Ухххх Мората Хуанфранни "ўриб" ташлади. "Атлетико" футбочлиси жароҳат олди\n91' Экстра таймларнинг биринчиси бошланди\n92' Руҳан устунликни қўлга киритган Анчелотти шогирдлари энди янада катта иштиёқ билан олдинга ўтишлари тайин\n90+6' Ўйин тугади 1:1. Қўшимча вақт белгиланади\n91' Қўшимча бўлимларнинг дастлабкичи бошланди\n' РАМОС РАМОС РАМОС РААМОС РАМОС РАМОС РАМОС РАМОС\n' Иккита қўшимча иккита бўлимлар белгиланади. Ҳар бири 15 дақиқадан иборат\n90+5' Бурчакдан узатилган тўпни Рамос дарвозага бош билан йўллади\n90+5' Ўйиннинг асосий вақти якунланди! Ҳисоб - 1:1\n90+4' Бурчакдан узатилган тўпни Рамос дарвозага бош билан йўллади!!!\n90+3' «Реал» бурчакдан тўп тепади\n90+4' Гооооооооооооооооооооллллллллллл, РАМОС, 1:1.\n90+2' "Атлетико" футболчилари деярли барча йўлларни ёпишган, барча зарбаларни қайтаришмоқда. Карвахаль зарбасини Годин қайтармоқда, Мората зарбаси йўлига Альдервейрельд ғов бўлди, Марсело узатмасини Габи қайтарди.\n89' Ҳууууууууууҳ бунақа финал бўлмаган. Симеоне мухлисларнинг қўллаб-қувватлашларини сўрамоқда\n87' «Реал» тўлиқ ҳужумда. Кокега сариқ карточка\n89' Давид Вилья майдоннинг рақиб томонидаги бурчакдаги байроқча ёнида жарима тўпини ишлашга муваффақ бўлди\n85' Қандай қилиб қандай қилиб қандай қилиб???? қанотдан узатилга тўп дарвозада олдидан думалаб ўтиб кетди ҳеч ким йўқ «Реал» ҳужумчиларидан\n89' Ҳууууууууууҳ бунақа финал бўлмаган. Симеоне мухлислардан қўллаб-қувватлашларини сўрамоқда\n83' Фелипе Луис ўрнига Тони Алдервейрелд тушди\n86' «Реал» тўлиқ ҳужумда. Кокега сариқ карточка\n81' Луис Фелипе майдонда ётибди. Унга тиббий ёрдам кўрсатишади\n83' Қандай қилиб, қандай қилиб, қандай қилиб???? Ди Мария томонидан қанотдан узатилган тўп дарвоза олдидан думалаб ўтиб кетди, аммо ҳеч ким йўқ «Реал» ҳужумчиларидан\n81' «Реал» жарима зарбасини амалга оширди. Модричнинг тўп узатишига ҳимоячилар биринчи бўлиб етиб келишди\n81' "Матрасчилар"да сўнгги ўзгариш: Филипе Луиса ўрнига Тоби Алдервейрелд майдонга туширилди\n79' Бензема ўрнига Мората тушди\n80' Филипе Луис жароҳат олган кўйи майдонда ётибди\n77' Вай Вай Вай БЭЙЛ. Фантастик тезлик билан олдинга борди, худди «Барселона» билан ўйиндаги тезликни намойиш этди, лекин зарба ноаниқ\n80' «Реал» жарима зарбасини амалга оширди. Модричнинг тўп узатишига ҳимоячилар биринчи бўлиб етиб келишди\n75' Ҳужумдаги Бензема Годинга қарши қўпол ўйнади\n78' Диего Годин жамоасини голдан қутқармоқда! Тўп дарвозага яқин жойда турган Искога келиб тушди. Уругвайлик ҳимоячи сўнгги дамда Исконинг оёғи тагига ташланиб, хавфни бартараф этди!\n73' Карвахални йиқитгани учун Хуанфранга ҳам сариқ карточка\n77' Анчелотти сўнгги ўзгаришга қўл урмоқда. Бензема майдонни тарк этди, унинг ўрнига Алваро Марота туширилди!\n72' !!!!!!!!!!! Жарима майдонига узатилган тўпга Вилья зарба бермоқчи бўлди, лекин тўпни Икер ушлаб олди. Вилья Касильясни тепиб юборди ва сариқ карточка олди\n76' Вай Вай Вай БЭЙЛ. Фантастик тезлик билан олдинга борди, худди «Барселона» билан ўйиндаги тезликни намойиш этди, лекин 10 метрдан йўллаган зарбаси дарвозага аниқ бормади. бироз ноаниқ\n70' Марсело узун кросс билан тўпни жарима майдонидаги Бэйлга узатди, Гарет тўпни қўли билан тўхтатди, фол\n68' Ди Мария Марсело билан фантастик девор комбинациясини амалга оширишди, лекин ҳужумчилар нимагадир уларни тушунишмади, Зўр ҳужум бўлганди\n66' «Реал» жуда кўп ҳужум қилмоқда, лекин нимагадир яқун йўқ. Криштиану Роналду ўзида эмас. У кайфиятсиз ўйнаётгандай. Жамоа етакчиси яхши ўйнай олмаса ҳар қандай жамоа қийналади\n64' Раул Гарсия ўрнига Соса тушди\n62' Рамос қанотдан тўпни жарима майдонига узатди. Роналду тўпга бош билан зарба бера олмади. Криш бундай вазиятларнинг 100тасидан 99тасида гол уради, лекин у бугун ўзида эмас\n60' УХххх Габини тўхтатиб қолишнинг иложи борми???????? Сардор қанотдан олдинга борди ва тўпни жарима майдонига узатди, лекин ҳимоячилар яхҳи ўяншди\n58' Коэнтрау ўрнига Марсело тушди. Хедира ўрнига Иско тушди\n64' "Атлетико"да иккинчи ўзгариш: Раул Гарсия ўрнига Соса тушди\n56' Адриан қанотдан олдинга борди ва Карвахал уни ўтказиб юборди. Кейин Карвахал хатосини дахшатли подкат билан тўғирлади, бурчак тўпи\n54' Роналдунинг такрорланмас траектория билан берган жарима зарбасини Куртуа қайтарди. Уххх қандай зарбааааа. ҚАНДАЙ СЭЭЭЙВ\n60' УХххх Габини тўхтатиб қолишнинг иложи борми??? Сардор қанотдан олдинга борди ва тўпни жарима майдонига узатди, лекин ҳимоячилар яхши ўйнашди\n52' Уххххх Ди Мария фантастик рейди билан жарима майдончасига кириб бораётган Миранда уни ушлаб қолди, сариқ карточка\n58' Анчелотти бирданига 2та ўзгаришга қўл урди. Коэнтрау ўрнига Марсело, Хедира ўрнига Иско тушди\n50' Қанотдан узатилган тўпга жарима майдони ташқарисидаги Раул Гарсия тўхтатмай зарба йўллади, ажойиб зарба, лекин ноаниқ\n57' "Реал" дарвозаси олдида хавфли вазият! Бурчак тўпидан кейин Адриан 17 метрлардан тўпни ерга туширмасдан дарвоза томон тепди! Тўп Рамоснинг оёғига тегиб, дарвоза бурчагига кириб кетишига оз қолди. Яна бурчак тўпи\n48' !!!!! Гарсия жарима майдонига ажойиб тўп узатишини амалга оширди, лекин ҳеч ким унга ета олмади\n56' Адриан қанотдан олдинга борди ва Карвахал уни ўтказиб юборди. Кейин Карвахал ўз хатосини даҳшатли подкат билан тўғирлади, бурчак тўпи\n55' Бурчак тўпидан кейин Роналдуда яна бир вазият юзага келди. Унинг бош билан берган зарбаси дарвоза устуни ёнидан ўтиб кетди\nТўи билан муомала - 57-43%\nЗарбалар - 3-4\nТўғри йўлланган зарбалар - 2-2\nБурчак тўплари 2-3\nОфсайдлар - 0-2\nФоллар - 4-9\nсариқ карточкалар - 2-1.\n53' Роналдунинг такрорланмас траектория билан берган жарима зарбасини Куртуа қайтарди. Уххх қандай зарбааааа. ҚАНДАЙ СЭЭЭЙВ\n45+1' Майдон марказида Хедира Вильяни йиқитди. Сариқ карточка\n45' Бурчак тўпи самарасиз. Биринчи бўлимга бир дақиқа қўшиб берилди\n47' "Атлетико" иккинчи бўлимни кескин ҳужум билан бошлади. Вилья томонидан дарвозабон майдончасига етказилган тўпга аниқлик етишмади\n44' Карим Безема йўналишига узатилган тўпни Хуанфран майдон ташқарисига тепиб юборди\n42' Бурчакдан узатилган тўпга Адриан Лопес бош билан зарба берди, Икер тўпни қайтарди\n40' Жарима майдонига узатилган тўпни Диего Годин дарвозага йўллади. Ҳууууууҳ ҳимоячи Касиляс олдинга чиқиб кетган эди\n45+2' Биринчи бўлим тугади. Ҳозирча "Реал" - "Атлетико" - 0:1\n45+1' Майдон марказида Давид Вильяни қўполлик билан кутиб олгани учун Сами Хедира огоҳлантириш олди\n37' Криштиану Роналду умуман кўринмаяпти\n35' Оҳоҳоҳоҳо. «Реал» дарвозаси олдида палапартишлик қатор зарбалар, лекин ўхшамади, қарши ҳужумда Бэйл фантастик тезликда олдинга борди ва зарба берди. Ухххххххххх Бэйл аср голини уриши мумкин эди\n33' Бояги вазиятда Рамосга ҳам ҳакам билан тортишгани учун сариқ карточка берилган экан\n41' Бурчакдан узатилган тўпга Адриан Лопес бош билан зарба берди, Икер тўпни қайтарди\n31' Криштианунинг фантастик зарбасини Куртуа қайтарди. Зўр зарба бўлган эди\n38' Жарима майдонига узатилган тўпни Диего Годин дарвозага йўллади. Касильяс нимагадир олдинга чиқиб кетган эди ва Диего Годин дарвозани ишғол қилди!\n29' Ухххх Ди Мария дахсаҳтли тезликда олдинга бораётганида Гарсия унии тўхтатиб қолди. Жуда яхши вазият\n28' !!!!!!! Қанотдан узатилган тўпни Рамoс ўз дарвозасига буриб юборди. Жуда хавфли вазият\n26' Модричинг жаримадан тепган тўпини Куртуа ушлаб олди\n35' Оҳоҳоҳоҳо. «Реал» дарвозаси олдида палапартишлик, қатор зарбалар, лекин ўхшамади, қарши ҳужумда Бэйл фантастик тезликда олдинга борди ва зарба берди. Ухххххххххх Бэйл аср голини уриши мумкин эди\n24' Ди Мария қанотдан олдинга борди ва уни йиқитишди. Жуда қулай жарима зарбаси қанотга яқин жойдан«\n22' Карвахалнинг зарбасини Куртуа осонлик билан эгаллаб олди\n30' Криштианунинг фантастик зарбасини Куртуа қайтарди. Зўр зарба бўлган эди\n20' Оҳоҳооооооо МИРАНДАААААА. Ди Мария қанотдан олдинга борганди, Миранда ундан тўпни олиб қўйди\n29' Ухххх Ди Мария дахшатли тезликда олдинга бораётганида Гарсия уни тўхтатиб қолди. Жуда яхши вазият\n18' «Реал»нинг навбатдаги ҳужуми чап қанотдан ривожланди. Габи ундан тўпни олиб қўйди. Кейин даҳанаки жанг бошланди\n16' Оҳоҳоҳоо Раул Гарсиянинг зарбаси ноаниқ. анча узoқ масофадан берилган эди\n25' Модричинг жаримадан тепган тўпини Куртуа ушлаб олди\n14' Уххх «Атлетико»га жуда қийин бўлади. Лекин жамоа битта футболчига боғланиб қолмаганини исботлаб бўлди\n24' Ди Мария қанотдан олдинга борди ва уни йиқитишди. Жуда қулай жарима зарбаси қанотга яқин жойдан "Реал" учун\n12' Костанинг ўрнига Адриан Лопес тушди\n10' !!!!!!!!!!!!!!! Коста жароҳат олди\n8' !! Бэйл жарима майдончасига кириб бораётган эди, лекин унга узатилган тўп қаттиқроқ чиқди\n6' Жарима майдонига кириб бораётган Роналду Хуанфранга йиқилиб тушди, лекин ҳакам фол йўқ деди\n4' Майдон марказидаги тўп учун курашда Миранда Роналдуга қарши қўпол ўйнади\n14' Энди «Атлетико»га жуда қийин бўлади. Лекин жамоа битта футболчига боғланиб қолмаганини исботлаб бўлди\n3' Ҳозрича майдонда айтарли ҳеч нима бўлган йўқ. Тўп ҳар икки жамоа жарима майдончасига яқинлашиб қайтиб кетди\n12' Костанинг ўрнига Адриан Лопес тушди!\n10' !!! Коста жароҳат олди ва оқсоқланганча ўзини алмаштиришларини сўрамоқда\n' Жамоалар майдонда саф тортишди. Улар бир-бирларини дахшатли ўйин билан табриклашмоқда\n8' ! Бэйл жарима майдончасига кириб бораётган эди, лекин унга узатилган тўп қаттиқроқ чиқди\n' Португалиялик хонанда Бату чемпионлар лигаси мадҳиясини жонли ижрода куйламоқда\n6' Жарима майдонига кириб бораётган Роналду Хуанфранга урилиб йиқилиб тушди, лекин ҳакам фол йўқ деди\n' Жамоалар стадионга чиқишга тайёрланишмоқда\n' Ҳууууууҳ. Дахшатли ўйин бошланишига жуда жуда жуда оз қолмоқда. Стадиондаги атмосферани кўриб одам ўзини йўқотиб қўйиши керак.\n' Жамоалар машғулотларни ўтказишмоқда. Бугун шарҳда НТВ шарҳловчиси Костя Генич. У Лиссабондан ўйинни шарҳлайди.\n2' Сайтда техник носозликлар юз берди. Ҳозирча телефоннинг опера-мини'дан кирадиганлар учун янгиликлар очилмаяпти. ШУнинг учун телефоннинг ўзининг браузеридан киришни тавсия қиламиз. Ўйинни эса онлайн қилишда давом этамиз!\n' Жамоаларнинг таркиблари аниқ бўлди. Ҳар икки жамоа стадионда охирги машғулотларни ўтказишмода. Бугун Криштиану ҳамда Диего Косталар асосий таркибда тушишган. Арда Турон эса захирада ҳам йўқ\n' Ассалому алайкум, қадрли футбол мухлислари. Сизларни Европа чемпионлар лигаси финалини онлайн кузатишга таклиф қиламиз. Лиссабoндаги «Да Луж» стадионида Мадриднинг икки жамоаси «Реал» ҳамда «Атлетико» тўқнаш келишади.


ТУЯҚУШГА ЎХШАБ БОШНИ ҚУМГА ЯШИРИШНИНГ ҲОЖАТИ ЙЎҚ\nҲар гал матбуот эркинлиги, журналист ҳуқуқи, ҳимояси ҳақида гап кетаркан, бир неча йил аввал юз берган бир воқеа ёдимга тушаверади.\nТаҳририятимизга Қарши шаҳрилик фуқаро мурожаат йўллаб, ўша вақтдаги шаҳар ҳокими ҳузурига кира олмаётгани, 4 йилдан бери муаммосини ҳал этишлари нари турсин биргина ҳокимбува билан гаплашишга қўйишмаётгани (қаранг раҳбарларимиз нақадар қўл етмас зотлар эди), қабул учун навбатга ёзилиб, соатлаб кутиши бефойда кетаётганидан шикоят қилганди.\nМасалага ойдинлик киритиш мақсадида фуқаролар қабул қилинадиган кун ҳокимият биносида бўлдик. Кун анча иссиқ, қабулга келганлар кўпчилик, олиймақом ҳузурга кирадиганлар бирма-бир қоғозга тиркалиб, номлари қайд этилиб, ҳужжатлари дам-бадам кўздан кечирилаётганига қарамай негадир ҳокимбуванинг ўзлари кўринмасди.\nКейин билсак, қабулга тўғридан-тўғри кириб бўлмас, 2-3 кун олдин келиб ёздириб кетиш керак экан. Ўйлаб кўринг, аввалдан қабул кунини жадвалдан кўриб, кейин зарур юмуш билан келган киши агар навбатга ёзилмаган бўлса, учрашувга бир ҳафтадан кейин киритиларкан! Бунинг устига масъул раҳбарлар билан тўғридан-тўғри кўришиб ҳам бўлмас экан! Яъни сизнинг мурожаатингиз аввал обдан суриштирилади: нима гапингиз бор, қандай масала билан кирмоқчисиз?..\nХалқ билан мулоқот, сайёр ва шахсий қабуллар бугун барча тизимда оддий, одатий ҳолга айланиб қолган бир чоғда, фақат коронавирус важидан онлайн кўринишга ўтилган бир вазиятда ҳам, эски ҳокимбува ўз даргоҳини нақадар "муқаддаслаштириб" юборгани кулгили кўринади.\nХуллас, ўша ҳафта ҳам, кейингисида ҳам ҳокимбуванинг қораси кўринмади. Гумашталар мақсадимизни, газетада "уриб чиқиш"имизни англаб, қўлетмас раҳбарга етказишган чоғи, қабул тугашига бир неча дақиқа қолганида шошиб (оламшумул ишларни битириб келаётган каби) ишхонасига кириб келди.\nШундай вазиятда оқил, тадбирли раҳбар бўлганида нима қиларди? Албатта, фуқароларга узрини айтиб, муаммоларни ҳал этиш чорасини кўрар, камчиликлар сабабларини журналистга тушунтирарди, тушунтиргиси келмаса, фуқаронинг арз-додига чек қўяр, шунда ҳар қандай танқид аҳамиятсиз бўлиб қоларди.\nХўш, бизнинг ҳокимбува нима қилди? Ички ишлар ходимларини чақирди...\nНега, дерсиз? Ҳалигача ўзим ҳам тушунмайман ҳоким нега бундай қарорга жазм этганига? Узунқулоқ гапларга кўра, ҳоким ИИБга сим қоқиб, гўёки ҳокимиятда ёмон ниятли кишилар, боз устига "Озодлик" деган радио мухбирлари берухсат кезиб юрганидан огоҳлантирган (ҳушёрликка-ку қойил, лекин озгина фаросат ҳам керак-да). Ваҳиманинг тафти анча иссиқ бўлган чамаси бир неча дақиқада ҳокимлик биносини ички ишлар ходимлари босиб кетди. Бир нечалашиб қўл қайириб, "Ўша ерда гаплашамиз" дегичлар ҳам топила қолди. Ўшанда недир бир иноят билан таҳририят билан боғланиб, таҳририятдагиларнинг ҳолатни вилоят раҳбарларига маълум қилиши сабаб зуғумдан қутулиб қолганимиз бор гап.\nЛекин бир савол туғилади: бу "милиса" деганлари сўраб-суриштириб ўтирмас экан-да, а?! Ахир шунча ваҳимага яраша айтилган нарсаларнинг, ёмон ниятли кишилару ёмон радио мухбирларининг бирор унсури кўриниши керак-ку. Шу ҳолат юзасидан ички ишлар идорасига йўлланган мурожаатларимиз ҳам жавобсиз қолди. Вақт ўтиб бояги ҳоким "тахт"дан қулади, юзлаб мурожаатларни ўз вақтида кўриб чиқмагани ҳаммага ўн беш кунлик ойдай кўринди-қолди.\nШундай вазият-ҳолатда матбуот эркинлиги ҳақида гап бўлиши мумкинми?\nНега бир неча йил аввалги воқеаларни эсга олдик? Гап шундаки, ўша ҳокимбувага ўхшаб эскича фикрлайдиган, саллани ол деса, каллага тармашадиган "милиса"лар бугун ҳам топилади. Кўриб, гувоҳи бўлиб турибмиз.\nМатбуотнинг иши шу: яхши бўлса мақтайди, ўзгаларга ўрнак қилиб кўрсатади. Ёмон бўлса, танқид қилади, бошқалар хулоса чиқарсин, этагини йиғиштирсин, дейди. Шунинг учун матбуот - жамият кўгуси, дейишади. "Франция мустақиллигини матбуот сақлаб қолган" деган таъриф ҳам бежиз айтилмаган. Тараққиётга эркин фикрлар орқали эришилади, бусиз имкони йўқ. Кимгадир матбуотнинг эркинлиги ёқмаяптими, демак, иши тўғримас, шунинг учун туяқушдай бошини қумга яширади. Бошини қумга яширгани билан кети очилиб қолишини хаёлига келтирмайди.\nШундай экан, матбуотга янаям кўпроқ эркинлик бериш тараққиёт, ривожланишга сабаб бўладими ё туяқушсифат раҳбарларга тоқат қилиш? Жавобини яхши биласиз...


Ҳайдовчилик гувоҳномаси учун имтиҳон олиш ваколати ИИВдан хусусий секторга берилиши кутилмоқда - Zamin.uz\nЎзбекистонда ҳайдовчилик гувоҳномаси учун имтиҳон олиш ваколатининг Ички ишлар вазирлигидан хусусий секторга берилиши кутилмоқда. Бу ҳақда ички ишлар вазири ўринбосари Азиз Икромовнинг Олий Мажлис Қонунчилик палатасидаги Мудофаа ва хавфсизлик масалалари қўмитаси мажлисида берган ахборотида айтиб ўтилди, деб маълум қилди депутат Расул Кушербаев.\nВазир ўринбосарининг билдиришича, ҳужжат лойиҳасига кўра, имтиҳон олишга мослашган автодромлар ва имтиҳон олиш тизими тўлиқ хусусий секторга берилади ва ИИВ буни мониторинг қилиб боради. Бу жараённинг 2021 йилда амалга оширилиши кутилмоқда.\n«Умид қиламизки, бу ҳайдовчилик масъулиятини ошириб, йўлларимизда маданиятли ҳайдовчилар кўпайишига хизмат қилади», — дея қўшимча қилган депутат.\nАввалроқ «Менинг фикрим» жамоавий мурожаатлар порталида Ўзбекистонда 16 ёшдан автомобиль бошқаришга рухсат бериш ҳақида петиция эълон қилинганди.\nИИВ ЙҲХББ мазкур петицияга муносабат билдириб, 16 ёшли болаларда ҳали «мен» деган фикр сўнмаган бўлиши, мақтанишни, олифталикни яхши кўриши, бунинг оқибатида эса йўл ҳаракати қоидаларига амал қилмаслик, менсимаслик ёки қасддан тенгдошларига, дўстларига автомобилини мақтаниш учун йўл ҳаракати қоидаларига қарши ҳаракат қилиши мумкинлиги ҳақида айтганди. «Замин» янгиликларини «Вконтакти»да кузатиб боринг\n17-08-2020, 15:57, Жамият\n7-08-2020, 18:00, Жамият


ОКМКда 99,9 фоиз соф ҳолдаги рений метали олинди - Халқ сўзи\n08:19 16 Сентябр 2021 Жамият\nОлмалиқ кон-металлургия комбинатининг Нодир металлар ва қаттиқ қотишмалар бўйича илмий ишлаб-чиқариш бирлашмаси мутахассислари янги меҳнат ютуғини қўлга киритишди. 2016 йилдан буён амалга оширилаётган илмий изланишлар, лаборатория синовлари ўз самарасини берди. Бу ерда рений метали соф ҳолда олина бошланди. Комбинат муҳандислари ва олимларининг таъкидлашича бу ноёб маҳсулот кукуни аслида Мис эритиш заводининг нодир металлар ишлаб чиқариш цехида тайёрланадиган перренатаммонийдан олинади. Беш йиллик тадқиқот ва сермашаққат меҳнатлар эвазига99,9 фоиз соф ҳолдаги рений метали олишга муваффақ бўлинди.\nЯқин келажакда бу янгилик саноат усулида кенг миқёсда ишлаб чиқарила бошланади. Менделеев даврий жадвалининг 75-ўринида жойлашган бу металл ўзига хос ноёб физик-кимёвий хусусиятларга эгалиги таъкидланмоқда. Масалан,нефтни қайта ишлаш корхоналарида ундан катализатор тайёрлашда асосий компонент сифатида фойдаланилади. Авиасозлик ва электротехника соҳаларида эса деталлар учун асосий элемент ҳисобланади.Ренийўзининг ноёблиги туфайли ҳаттоки, Ядро саноатида ҳам асқатади. Унга инсон саломатлигини тиклашда ҳам эҳтиёж борлигини инобатга оладиган бўлсак, ОКМК меҳнат жамоаси эришган ютуқнинг аҳамияти нақадар беқиёс эканлиги янада ойдинлашади.Рений камёб жавоҳир бўлгани туфайли, унинг жаҳон бозоридаги қадри жуда баланд. Харидорлар ренийнинг 1 грамми учун 9 АҚШ доллари миқдорида сармоя тикишади.\n«Халқ сўзи»—«Народное слово» газеталари таҳририяти номидан ОКМК меҳнат жамоаси, муҳандис-техник ходимлари ҳамда олимларини бу юксак муваффақият билан муборакбод этамиз!


Россиядаги қурилишларда мигрантлар сони 2020 йилга нисбатан тўрт баравар камайди\nЖаҳон 08:43 / 23.06.2022 8735\nРоссияда қурувчи муҳожирлар сони 500 мингга камайди, бу 2020 йил охиридаги кўрсаткичнинг тўртдан бир қисмига тенг. Бу ҳақда «РИА Недвижимост»га Қурувчилар миллий ассоциацияси президенти Антон Глушков маълум қилди.\nУнинг сўзларига кўра, 2020 йил охирида, расмий статистик маълумотларга кўра, қурилиш объектларида 800 минг, экспертлар ҳисоб-китобига кўра эса - 2 миллионга яқин мигрант ишлаган.\n«Бугунги кунда деярли расмий статистик маълумотлар йўқ, чунки уларнинг барчаси бизга сайёҳ сифатида келади. Ҳисоб-китобларга кўра, бугунги кунда қурилишда 500 мингга яқин муҳожир бор, яъни аввалги ҳажмнинг чорак қисми», - деди Глушков.\nУнинг таъкидлашича, Россия минтақалари ҳозирда меҳнат муҳожирларининг энг катта тақчиллигини бошдан кечирмоқда, чунки Москва, Санкт-Петербург ва бир нечта йирик шаҳарлар иш ҳақининг юқорилиги сабабли мавжуд оқимни тўлиқ тўхтатмоқда.\nГлушковнинг сўзларига кўра, муҳожирлар анъанавий тарзда пардозлаш ишлари билан шуғулланган. Бугунги кунда бу жойни россиялик мутахассислар билан алмаштириш деярли амалга ошмаяпти, шунинг учун мамлакатда уй-жойларни тайёр таъмири билан сотиш таклифи камайди, деди у.\n«Қурувчилар бундай мутахассисларга бўлган эҳтиёжни минималлаштирадиган маҳсулот ишлаб чиқаришга ҳаракат қилмоқда. Шу боис, white box уй-жойлар ҳажми сезиларли даражада ошди», - дея хулоса қилди уюшма раҳбари.\nАйни пайтда, Россия Қурилиш вазирлиги раҳбари Ирек Файзуллин «РИА Недвижимост»га қурилиш компанияларидан мигрантлар етишмаслиги муаммоси билан боғлиқ аризалар келиб тушмаётганини айтди.\n«Барқарор режимда Қурилиш вазирлиги аввал эълон қилинган пандемия чораларини ишлаб чиқмоқда. Шу билан бирга, бизда ишчи кучи етишмаслиги бўйича қатъий мурожаатлар йўқ», - деди у.\nФайзуллиннинг сўзларига кўра, ҳукуматнинг идоралараро ишчи гуруҳи «Ўзбекистон ва Тожикистондан келган ишчилар бўйича жуда аниқ ишлайди».\nБундан ташқари, вазирнинг қўшимча қилишича, дўст бўлмаган мамлакатларнинг санкцияларига қарши кураш доирасида Қурилиш вазирлиги ишчи кучи пайдо бўлишининг янги йўналишларини ишлаб чиқади. «Балки ҳинд қурувчилари пайдо бўлар», деди у.


Шахсий автотранспортда бошқа йўловчилар бўлмаса, тиббий ниқобсиз ҳаракатланиш мумкин – Ҳабибулло Оқилов\nАгар фуқаро ўз шахсий автомобилида бир ўзи бошқа йўловчиларсиз ҳаракатланаётган бўлса, мантиқан, у тиббий ниқобсиз ҳаракатланиши мумкин. Лекин йўналишсиз такси ҳайдовчилари учун тиббий ниқоб тақиш мажбурий.\nКоронавирусга қарши кураш штаби аъзоси Ҳабибулло Оқилов АОКАда ўтказилган брифингда кучайтирилган карантин чекловлари вақтида тиббий ниқоб тақиш бўйича саволларга аниқлик киритди.\n«Тиббий ниқоб карантин талабларининг энг асосий талабларидан бири ҳисобланади. Ниқобни касал бўлган бемор бошқаларга юқтирмаслик учун, соғ бўлганлар эса касалликлардан ҳимояланиш учун тақиши зарур.\nШунинг учун агар фуқаро ўз шахсий автомобилида бир ўзи бошқа йўловчиларсиз ҳаракатланаётган бўлса, мантиқан, у тиббий ниқобсиз ҳаракатланиши мумкин», деди Ҳабибулло Оқилов.\nУнинг қайд этишича, йўналишсиз такси ҳайдовчилари учун тиббий ниқоб тақиш мажбурий. Уларнинг автомобиль эшиклари ва рул тутқичларини тез-тез дезинфекция қилиб туриши эса фойдали бўлади.\nБундан ташқари, Ҳабибулло Оқилов ҳомиладор аёллар учун коронавируснинг салбий жиҳатлари тўғрисидаги саволга ҳам изоҳ берди.\n«Коронавируснинг ҳомиладор аёллар учун зарари қай даражада экани ҳақида аниқ далилланган маълумот йўқ. Лекин инфекциялар туридан қатъи назар, уларнинг соғлиги учун фойдали эмаслиги барча шифокорлар томонидан айтилган», деди штаб аъзоси.\nШунингдек, коронавирус симптомлари енгил ўтаётган ва уйида даволанаётган беморларга тавсиялар ҳам бериб ўтилди.\n«Аввало, уйида кузатувда бўлган беморлар ўзини яқинларидан изоляция қилиши лозим. Жисмоний фаоллик ва гигиена қоидаларига доимий амал қилиши, бир марталик ёки бошқалардан алоҳида идиш-товоқлардан фойдаланиши керак.\nУларга қонни суюлтирувчи ва иммунитетни кўтарувчи дори воситаларини профилактик тарзда истеъмол қилиш тавсия қилинади. Уйда кузатувда қолаётган беморлар ўзларида ҳид-таъм билиш қобилиятининг сусайиши ёки тана ҳароратининг кўтарилиши каби ҳолатларни сезса, дарҳол оилавий шифокорига мурожаат қилишлари керак», деди Коронавирусга қарши кураш штаби аъзоси.\nЭслатиб ўтамиз, Тошкент шаҳар ИИББ июнь ойи бошида ёлғиз ҳайдовчи машинада тиббий ниқобсиз ҳаракатланиши мумкинлигини маълум қилганди.\n9 июль куни АОКАда ўтказилган брифингда Бош давлат санитария инспектори Нурмат Отабеков ниқоб тақиб юриш фойдадан холи бўлмаслиги, Республика махсус комиссияси қарорларида «салоннинг ичидаги ҳайдовчи ниқоб тақиб юрмаса ҳам бўлади», деган фикр йўқлигини айтганди.\n14:02 / 21.02.2021\nКунига миллиардлаб ишлатилган ниқоб – бу чиқиндими ёхуд фойдали ашё?\n19:11 / 12.12.2020\nССВ: Ниқобсиз юриш пандемиянинг яна авж олишига сабаб бўлиши мумкин\n18:04 / 11.12.2020\nКореялик талаба ишлатилган тиббий ниқоблардан мебель ясамоқда\n19:46 / 12.11.2020\nАҚШда тиббий ниқоб коронавирусдан ҳимояланишда самарали экани тасдиқланди


Китоб 18.08.2020 12:49\nКитоб болгар тилида Пловдив шаҳридаги “Имеон” нашриётида чоп этилди. Мария Филипова ушбу асарини 2018 йили Ўзбекистонга сафаридан кейин ёза бошлаганди. Ўша йили у “Ўзбекистонда чет эллик ёзувчи ва рассом резиденцияда” мустақил дастурининг илк иштирокчиси бўлган. Мария Филипова айни пайтда ўзбекистонлик дўстлари билан шу асарини рус тилига таржима қилмоқда.\nЁзувчи китоби ўзбек ва инглиз тиллларига ҳам таржима қилинишини истайди. “Асар бош қаҳрамони бутун ҳаёти давомида ота-боболари юрти бўлмиш Ўзбекистонга талпиниб яшайди, турмушидаги ҳар бир воқеа уни Марказий Осиёга ундайверади. Асардаги кўп воқеа-ҳодисалар уйдирма эмас, айни ҳақиқатдир”, – дейди адиба.\nМария Филипова 10 дан ортиқ китоб ёзган, асарлари чет тилларига, жумладан, ўзбек тилига ўгирилган. 1991 йили у Тошкент педагогика институтида ўқиган, Алишер Навоий таваллудининг 550 йиллигига бағишланган адабий кечаларда фаол иштирок этган. У бир қатор ўзбек шоир ва ёзувчиларининг асарларини болгар тилига таржима қилиб, нашр эттирган.\nҚуйида Мария Филипованинг мухбиримизга берган интервьюси билан танишишингиз мумкин.\n– Яқинда сизнинг Ўзбекистонга бағишланган «Тўртинчи устун» романингиз дунё юзини кўрди...\n– Ҳа, роман булғор тилида босилди. Мен уни рус тилига таржима қилиб, журналист ва таржимон Нодира Абдуллаевага бердим. Умид қиламанки, у ўзбек ва инглиз тилларига таржима қилинади ва ўқувчилари сафи кенгаяди.\n– Китобда айнан нима ҳақида сўз боради?\n– Буни бир неча сўз билан таърифлаш қийин. Романда бошдан охиригача «ип бир нуқтадан ўтади», яъни ҳаммаси Ўзбекистонга бориб тақалади. Қандайдир кўзга кўринмас, ғайритабиий куч бош қаҳрамонни Марказий Осиёга етаклайди. У ўзининг одатий ҳаёти билан яшайди, аммо ҳар доим ғайритабиий равишда Ўзбекистон ҳақида эслатаверадиган ишоралар пайдо бўлаверади. Гарчи у болалигида бу ўлка ҳақида ҳеч нарса билмаса-да, бироқ бутун ҳаёти йўлида ғалати ишораларни учратаверади.\nАсарда саёҳат, мистика, қалб сирларига, болгарларнинг тарихий илдизларига йўл қидириш, хаёлот ва реаллик ўртасида алоқа ва бошқа кўплаб масалалар борки, Жамила ва Мая улар билан жаҳон бўйлаб саёҳатга чиқишади.Агар 2018 йилда Аъзам Обидов мени Ўзбекистонга, «Чет эллик ёзувчи ва рассомларнинг резиденцияси» биринчи тадбирига таклиф этмаганида ҳаётимда бу қадар катта ўзгариш бўлмасмиди?! Ўшанда тақдир менга бутун ҳаётим Ўзбекистон йўлларига талпиниб ўтганига ишора қилди, аммо буни мен билмасдим. Мана ниҳоят, эшик очилди, ўзимнинг миссиямни, одамларга буларнинг бари ҳақида ҳикоя қилиб беришборасидаги вазифамни кўрдим.\nМен китобда кўп нарсалар ҳақида гапириб беришни хоҳладим, бунинг учун кўплаб қаҳрамонлар бўлиши, китоб ҳам «семириб» кетиши мумкин эди, шунинг учун Жамила – умумий аёл образини ўйлаб топдим. Бир нарсани унутай дебман, ҳатто талабалик йилларимда Жамила ҳақида, ўзимнинг севимли образим ва исмим ҳақида шеърлар ёзганман. Аммо роман давомида Ўзбекистонга олиб борадиган узун йўл ҳақида сўз боради. Биз аҳён-аҳёнда ёки бутунлай пайқамайдиган тақдир белгилари. Худо эса бизга барчасини чизиб берган.\n– Сизни бу романни ёзишга нима мажбур қилди?\n– Қисқача айтадиган бўлсам шундай: бу сеҳрли диёрни бутун дунёга бор бўйи билан кўрсатмоқчиман ва олам аҳлига Ўзбекистон ҳақида гапириб бермоқчиман. Ишончим комил, Худо менга бу миссияни топширди: Ўзбекистон ҳақида одамларга ҳикоя қилишни! Шунинг учун У менга бутун умрим давомида ишоралар берди ва мени у ерга бошлади!\nБироз батафсил тўхталиб, шундай жавоб бермоқчиман: биз ҳаётда кўп мулоҳазаларга дуч келамиз. Ҳар бир инсон унинг ҳаёти китоб ёзишга, фильм ишлашга муносиблигига ишонади, аммо бу ҳар доим айрим ҳолатларга боғлиқ бўлади. Мен 2018 йили Ўзбекистонга келганимда бу сеҳрни такроран бошдан кечирдим, олдин бу ерда талаба сифатида ўқиганимда илк бор бошдан ўтказганман, шунда ортга назар ташладим,беихтиёр 9 ёшлик пайтимда рўй берган хотиралар ёдга келди. Мактаб кутубхонасида бир китобчани – жигарранг саҳифали ва қора ҳарфлар билан ёзилган «Ўзбек халқ эртаклари»ни топиб олдим. Бу менинг Ўзбекистон билан биринчи учрашувим эди! Мен «ўзбек халқлари» деган иборага тушунмадим ва онамдан сўрадим – у менга ўзбек халқи борлиги ва бу эртаклар ўша халқ ҳақида эканини тушунтириб берди (бу ҳақда талабалик йилларимдаги шеърларимда ҳам ёзганман). Ўшанда китобдаги турли расмлар – чопон кийган одамлар, бошдаги саллалар чуқур тасссурот қолдирган – мен учун расмларнинг ўзи ҳам тирик эртаклар эди. Бу манзаралар хотирамда қолиб кетган.\nВақт ўтиб болалик эртакларимни буткул унутдим. Аммо вақти келиб унутилмаган нарсалар ақлдан келиб чиқишини кўрсатди. Турмушга чиқдим ва менинг турмуш ўртоғим – Петербургда талабаликка имтиҳон топширган бўлса ҳам, уни Тошкентда қабул қилишди.\nТошкентга биринчи марта келганимда, Осиёча муҳитни кўрганимда ўшанда болалар эртаклари ёдимга тушди. Низомий номидаги педагогика институтида проректор мендан нима учун ўқиш учун Москвага бормаганимни сўраганида «болалигимдаги эртакларни Ўзбекистонда ўқишни давом эттиришни хоҳлайман» деб жавоб қайтардим.Айнан 2018 йилда мен босиб ўтган йўлимга назар ташладим – нега бутун умр нимадир Ўзбекистон ҳақида эслатаверади – фақат биргина эртаклар эмасди. Мен ғалати тушлар кўрардим, Европанинг турли мамлакатларида яшаб, ишладим ва ҳамма ерда менга қадрдон бўлган нарсаларни ёдга солиб юборадиган Ўрта осиёлик одамларни учратавердим!\nРоманни тафсилотлар билан бойитдим, лекин барча воқеалар ҳақиқий. Мен дўстларим Жорж Трак ва Любозар Фратев билан Ўзбекистонга келиб, ортга Болгарияга қайтаётганимизда самолётда йиғладим, уларнинг кўзида эса сўз билан ифодалаб бўлмайдиган кўп нарсани кўрдим – биз гўёки ўз Ватанимизга учаётгандек эмас, уни тарк этаётгандек эдик – мана, ўшанда Ўзбекистонни қандай ҳис қилганман. Босиб ўтилган бутун йўл бошимда айланарди – мен қарор қилдим, ишора қаршимда: Худо мени китоб ёзишимга ундарди. Ҳа, Худо тўғридан-тўғри айтмайди, У бизга ишора қилади.\nТўғри, менинг қалбим болгарларники, томирларимда аждодларимнинг қони оқмоқда, лекин ҳаёт мени бу ерга тортаверади. Ўзбекистонга муҳаббат қаердан? Ким билсин – балки мен осиёликдирман – ҳатто юзимда осиёча физиономия уфуриб турибди – менинг кўк кўзларимни ҳисобга олмаганда бу узоқдан кўриниб туради! Яна нимадир бор: ҳар бир нормал киши ўз ватанини севади. Мен ҳам. Ватаним – Болгария ҳақида муҳим воқеаларни ўқиганда кўзимга ёш келади. Марҳамат қилиб айтингчи: нега Ўзбекистон ҳақида эшитганимда ҳам йиғлайман? Нима учун?\nГрециянинг Тессалиясида бир аёл билан грек тилида гаплашдим. Мен унда русча талаффузни ҳис қилиб, қаердан эканини сўрадим. Тошкентдан эканини айтиши билан кўзимда ёш қалқди. Бундай ҳолатни кимдир тушунтириб бера оладими? Бу бир марта бўлмаган – ҳар доим! Сиз китобда ҳаётим давомида ҳар доим Ўзбекистонни ёдга соладиган одамларни учратганим ёки нимадир содир бўлганини ўқишингиз мумкин.\nБошқача айтганда, Худо онгимни ҳар доим очиқ қолдирди, у ерда бир дарвоза очиқ қолган – Ўзбекистон ҳақида ҳиссиётларни жамлаш ва уни унутмаслик. Мен буни тақдир белгиси сифатида қабул қилдим. Шунинг учун бу китобни ёзишга ва уни одамларга қолдиришга қарор қилдим. Нега ва нима учун? – буни ёлғиз Оллоҳ билади.\n– Эшитишимча, сиз Тошкент давлат педагогика институтида ўқигансиз, Алишер Навоий таваллудининг 550 йиллиги тантаналарида иштирок этгансиз.\n– Ҳа, мен олий таълимни Ўзбекистонда якунлашни истагандим, аммо Болгарияга қайтишга ва ўқишни ватанда давом эттиришга жиддий сабаблар бўлган. Ҳар не бўлганда ҳам, Ўзбекистонда ўтказган йилларим ҳаётимда унутилмас бўлиб қолди. Ўзбекистон ҳақида – унинг ўтмиши, бугуни ҳақида тезлик билан ўрганишни хоҳлаганман, бироқ вақт етмади. Қаердан бошлашни билмаганман. Хаёлимга бир ғоя келди: кун воқеасини, кун мавзусини тушунишга уриниш учун киоскадан бир неча газета сотиб олдим. Алишер Навоийга бағишланган байрамлар бўлаётганини билдим. Ўшанда ёш бўлганман, Алишер Навоий номини эшитган бўлсам-да, кўп нарса билмасдим. Дарҳол кутубхонага бордим – у пайтлар интернет бўлмаган – керакли маълумотларни ўқидим. Унинг асарларидаги ҳали биринчи сатрлар ҳаётимизда бош нарса нималиги хусусида ўйлашга қалбимни очди: «Бизга нима бўлди? Эътиқод, тавба – қаерда?» (Навоий, «Девони Фоний»дан)\nАлишер Навоий ҳаёти ҳақида ўқир эканман, унга бағишлаб рус тилида ёзган шеъримни кичик совға сифатида Тошкентдаги Ёзувчилар уюшмасига олиб бордим. Ўшанда уюшма Саларда жойлашган эди. Шоир Чоршам Рўзиев бу шеърни ўзбекчага ўгирган.\nШу шеър билан мени Чирчиқ шаҳрида Алишер Навоий ҳайкалининг очилиши байрамига қатнашишга таклиф этишди. Мен биринчи марта карнайни кўрдим ва овозини эшитдим – эй Худойим – ўшанда қадимий аждодларимиздан табрик қабул қилгандек бўлдим, муҳит менга шундай туюлди!\nСўнгра ўзбек телевидениеси Алишер Навоий юбилейига бағишланган сафарлар уюштирди ва мени улар билан тарғибот поездларида бирга юрдим. Навоий шаҳридаги кечани ҳеч қачон унутолмайман. Мен уларга: «Ассалому алейкум, азиз дўстлар!» деб мурожаат қилганимда ҳамма одамлар ўрнидан туриб қарсаклар чалишганди.\nБир болакай менга гул ҳадя қилган, бу суратни ҳамон сақлаб келаман.Сўнгра қувончдан йиғлаб юборганман. Умуман олганда, сизга айтиб бераётгаларим – бу оддий воқеалар эмас! Бу биз тушунишимиз керак бўлган Худонинг ишоралари: нега булар содир бўлаяпти? Мана шу «ҳаёт китоби»ни биз тушунишга ўрганишимиз керак! Ҳар бир сўзнинг Сояси бор, сояда эса маъно яширинган. Мен мана шуни қидираяпман! Ана шулардан ўз китобимни яратдим.\nТурмуш ўртоғим Тошкент автомобиль йўллар институтини тугатди. Болаларимиз туғилган, эрим Болгарияда қайтди, мен яна олти ой Ўзбекистонда қолдим. Мана шу ерда унинг исмини миннатдорлик билан ёдга олмоқчиман, у 16 йилдан бери тириклар орасида йўқ, аммо менинг Константиним қиммат мерос қолдирди: икки қиздан ташқари, менундан айнан Ўзбекистонга йўлни мерос қилиб олдим – у менга шу йўлни очди, у биринчи бўлиб келди. Барибир муқаддас китобларда Худо айтган «Ҳеч нарса менсиз юз бермайди!» каломини унутмайман.\n– Сиз бир неча ўзбек ижодкорларининг асарларини болгар тилига таржима қилгансиз шундайми?\n– Ҳа, мен ўзбек муаллифларининг айрим ишларини Болгариянинг адабий сайти «Литературен свят» («Адабиёт дунёси»)да чоп эттирганман.\nМана айрим номлар: Аъзам Обидов, Зулфия Қуролбой қизи, Рисолат Ҳайдарова, Мамадали Маҳмудов, Тоғай Мурод ва бошқалар.\nАбдулла Қодирийнинг «Ўткан кунлар» романини таржима қилиш армон бўлиб қолаяпти – ўзбек тилим ҳозирча у қадар бой эмас. Аммо ишонинг, ўзбек муаллифларининг асарларини ўқиган, Ўзбекистон ҳақида эшитган барча болгарлар ўзбекларни ўзларининг яқинларидек тутишади – халқларимиз қалбан бир-бирига яқин ва бу ҳар доим сезилиб туради.\n– Уч-тўрт йил ичида Ўзбекистонга келган бўлсангиз қандай ўзгаришларни ҳис этдингиз?\n– Ҳа… бир томондан бироз қувончли, бошқа томондан – бироз маъюс. Айрим мисоллар орқали тушунтириб берсам: сиз болаликдаги дўстингизни 20-30 йилдан кейин учратдингиз. У вояга етган, бола эмас, дўппи ҳам киймайди, аммо чиройли, кўркам, таълим олган, молиявий аҳволи ҳавас қиларли даражадаги йигитга айланган, ҳаммаси яхши, ҳаммаси жойида… Унда салбий сифатлар йўқ! Бироқ…нимадир етишмаяпти!\nШу йўқ нарсадан кайфият тушади. Болалигингиз ёки ёшлигингиз ортда қолган. Бу сафар Ўзбекистонни шундай ҳис қилдим! Илгари, ёшлигимда аэропортдан чиқишим билан «БУ ЎЛКАНИНГ ОСИЁЧА ЮЗИНИ» кўрардим. Ҳозир Ўзбекистоннинг юзи бироз Европача. Шундан озгина кўнглим бузилди. Мен осиёча физиономияни истардим – чунки мен унга олдин ошиқ бўлганман. Гарчи Ўзбекистон вояга етган бўлса-да, бу ҳатто кўчалардан, одамларнинг юриш-туришидан, кўриниб турибди, умуман олганда – ҳаммаси ижобий.\nФикримни мана шундай «содда» баён қилишга уриндим, аммо мени тушунган бўлсангиз керак. Шунга қарамай, мен узоқ ўйладим – умримнинг қолган қисмини Ўзбекистонда, шаҳарда эмас қандайдир қишлоқда, отлар билан ўтказа оламанми, умримнинг охиригача Ўзбекистон ҳақида ёза оламанми – афсуски, менинг ёшим ўтгани тўхтатиб турибди, мен ҳам ўша кезлардагидек навқирон эмасман…\nБарибир Худо менга ҳаёт ва куч берсин, бутун умр менга ҳамроҳ бўлган бу мамлакат ҳақида яна кўп ёзишни насиб этсин. Сиз буни «Тўртинчи устун» романидан топа оласиз ва ўшанда тушунасиз: бу тўртинчи устун нима эканини!\nЎтган йили бир гуруҳ ўзбек рассомлари Аҳмад Умаров, Гулнора Раҳмон, Камола Абдуллаева, Ойзода Жуманиёз журналист ва таржимон Нодира Абдуллаева бошчилигида Пловдивдаги бадиий галереядаги кўргазмада иштирок этишганида биз Ўзбек маданияти кечасини ташкил этдик: одамларга Ўзбекистон ҳақида гапириб бердик, турли маросимларни кўрсатдик, масалан, чой маросими, дурра, рўмол ўраш ва ўзбеклар билан суратга тушиш одамларга қизиқ бўлди… Ҳаммаси эртаклардагидек!\nБолаликдаги эртагим жонланди! Бизнинг дўстлигимизни, кўприкларимизни ҳеч ким бузишга қодир эмас, ўзбеклар болгар жамоатчилигини сеҳрлаб бўлди – бу яна узун ҳикоя – бу ерда ҳамма сўраяпти: дилбар ўзбеклар қачон келади, биз Ўзбекистонга қачон борамиз?.. Дўстлар билан учрашганда биз ҳар доим шу сўзларни тилга оламиз, бу худдики бир-бирига «яхши кун» тилашга ўхшаб қолган.\nБиласизми, Низомий номидаги институтга кириш имтиҳонини топшираётган пайтда, 30 йил илгари «Она ҳақида чексиз гапириш мумкин» мавзуидаги биринчи ишни ёзганман…\nҲозир мен Ўзбекистон тўғрисида шу нарсани айтмоқчиман: у ҳақда чексиз гапириш мумкин…\nХуллас, роман охирида катта совға кутиб турибди!


Чехияда коронавирус туфайли фавқулодда вазият тартиби жорий қилинди\nПрагада коронавирус хавфи туфайли автобус дезинфекцияси, 2020 йил 10 марти.\nЧехия Республикасида коронавирус важидан фавқулодда вазият тартиби жорий қилинди. Бу ҳақда бош вазир Андрей Бабиш ҳукуматнинг ошиғич мажлисидан кейин маълум қилди. Унга кўра, фавқулодда вазият тартиби “аҳоли саломатлигига хавф” сабабли 30 кунга киритилмоқда.\nБабишга кўра, 13 мартга ўтар кечаси Чехия чегараларида ҳам чора-тадбирлар кучайтирилади. Мамлакат ҳудудига коронавирус энг кўп тарқалган 13 ўлкадан (Хитой, Жанубий Корея, Эрон, Италия, Испания, Австрия, Германия, Швейцария, Швеция, Норвегия, Ҳолландия, Бельгия, Буюк Британия, Дания ва Франция) хорижликлар кириб келиши тақиқланади. Бу мамлакатлардан қайтаётган чехияликлар мамлакат ҳудудига фақат муайян назорат-ўтказиш масканлари орқали текширувдан ўтган ҳолда кириб келишлари мумкин.\nШу кунда бу мамлакатда коронавирус юқиши билан боғлиқ 96 та ҳодиса (улардан 48 таси пойтахт Прагада) қайдга олинган.


Севги учбурчагининг қурбонлари | Бир пиёла чой\n← “Қўшмачи”нинг қўшимча “қилиғи”\nТарихдаги энг кўп ўлим ҳолатига олиб келган эпидемия сабаби маълум қилинди →\nСевги учбурчагининг қурбонлари\tPosted on October 17, 2016\tby birpiyolachoy Ушбу ҳикоя қаҳрамонлари билан яқинда танишиб қолдим. Уларнинг ҳаётида содир бўлган воқеани ўқиб, турмуш қуриш остонасидаги ёшларнинг истаклари, туйғулари ҳақида катталар яхшилаб ўйлаб кўришади, деган ниятдаман…\n— Ўн саккиз ёшда эдим, — дейди Насиба. — Бир дунё орзулар билан турмушга чиқдим. Ўқиган, келишган йигит билан тақдирим боғланаяпти деб хурсанд эдим. Тўй ҳам бўлди. Фарзанд кута бошладим. Ўша-ўша совуқ нигоҳлар илимади. Сезардим, эримнинг ҳаётида яна кимдир борлигини. Катта қизим дунёга келганида эрим ёнимда турган. Ўшанда биринчи бор қўлларимни меҳр билан ушлаган. Шундагина меҳрини ҳис этдим. Аммо бу ҳам мен учун эмас, зурриёдини дунёга келтираётган аёл учунлигини кейинчалик англаб этдим. Уйланганини эшитганимда ўзимни хўрланган ва алданганлигимни бутун вужудим билан ҳис қилдим. Мен кимман? Шу савол қийнайди? Қайнонам атрофимда парвона. Суюкли ва намунали келинман. Бир куни болаларини олиб кетиб қолмаса бўлди, дея доим қош-қовоғимга қараб туришади. Эрим уйга келмайдиган кунлари яна ҳам меҳрибон бўлиб қолишади. Ҳаммасига чидаб яшайман. Эрим учун болаларининг онасиман, холос. Уйга келганида: «Яхши ўтирибсизларми?» деган саволидан чарчаб кетганман. Қўнғироқ қилиб қолса, болалари-ю онасининг ҳол-аҳволини билиш асносида бу ҳам бор-ку, дея сўрашишлари жонимдан ўтиб кетади. Ёнимда ётадию Лайлосига «SMS» ёзади, эрталаб уйғониши билан қўнғироқ қилади. Шунчаки уларнинг ҳолидан хабар олиш учунмас, соғинганидан, чин дилдан севганидан, хавотирланганидан… Мен эса… одамларнинг орасига кирганимда фалончининг хотиниман-у, ўзим билан ўзим қолганимда ҳеч кимман! Суйгани унга исталган пайтда қўнғироқ қилиши, исталган мавзуда эрим билан суҳбатлашиши мумкин. Мен эса фақат оиламизда нимадир юз бергандагина эримга қўнғироқ қиламан. Чунки бизни фақат турмуш деган ришталар боғлайди. Хўш, кимни айблай? Таниган-билган оила дея қизини узатган, энди эл ичида ажрашибди, деган гапни эшитмаслик учун «чида» деяётган ота-онамними? Боласини ўзи истаганига уйлантиришни хоҳлаган, «Бир куни эрингиз сизга қайтади, кўз очиб кўрганисиз, ахир», деб овутиб, тўғрироғи, алдаб яшаётган қайнонамними? Эримдан қанчалар нафратланмай, шунчалар севадиган ўзимними? Ёхуд менда ҳам кўнгил борлиги ҳақида ўйлаб ҳам кўрмайдиган эримними? Билмайман… Билганим, қачондир бу омонат девор қулайди.\nЁ эримнинг ўзи буткул бизни тарк этади, ё мен бу совуқ ва сохта турмушимдан воз кечаман…\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← “Қўшмачи”нинг қўшимча “қилиғи”


Тошкентда янги Chevrolet Traverse ва Trailblazer автомобиллари пайдо бўлди – фото - 06.06.2019, Sputnik Ўзбекистон\nЯнги автомобиллар шаҳарнинг кўплаб туманларида пайдо бўлди. 06.06.2019, Sputnik Ўзбекистон\nЯнги автомобиллар шаҳарнинг кўплаб туманларида пайдо бўлди.\nТОШКЕНТ, 6 июн – Sputnik. Тошкент аҳолиси шаҳар кўчаларида янги Chevrolet Traverse ва Trailblazer автомобилларини кўришди. Бу ҳақда Repost.uz хабар қилди.\nИжтимоий тармоқлар фойдаланувчилари шаҳарнинг турли чеккаларида автомобил суратга олинган расмларни жойлаштиришди.\n© RepostВ Ташкенте замечены новые автомобили Chevrolet Traverse и Trailblazer - фото\nЭслатиб ўтамиз, GM Uzbekistan май ойи якунида янги моделларни тақдимотини ўтказганди.\nТақдимот маросими Nurafshon Avtocentr автосалонида ўтказилди. Маросимда Chevrolet Equinox, Chevrolet Traverse ва Chevrolet Trailblazer автомобиллари намойиш қилинди.


Индонезияда ҳудкуш шахси аниқланди\nИндонезия полицияси Жакарта шаҳридаги меҳмонхоналарни портлатган икки ҳудкушдан бирининг шахси аниқланганини маълум қилди.\nЎтган ҳафтада Жакарта шаҳридаги меҳмонхона портлатилган эди.\nШаҳар полицияси матбуот вакили Нанан Соекарна ҳозирча ҳудкуш шахси ошкор қилинмаслигини айтди. Унга кўра, яна бир ҳудкуш шахсини аниқлаш устида иш бормоқда.\nШунингдек, полиция расмийси: “Ҳудкушлар “Ал-Қоида”га алоқаси бўлган “Жамааҳ Исламияҳ” гуруҳининг аъзолари бўлган”, деб таъкидлади.\nИндонезия пойтахти Жакарта шаҳрида ўтган ҳафтада содир бўлган портлашда икки ҳудкушни қўшиб, жами 8 киши ўлган эди.